text:
Minister Dangui Oduber: si tin keho riba funcionamiento di dokter por entrega keho na medisch tuchtcollege.
Minister di Salubridad Publico Sr. Dangui Oduber a cuminsa na bisa cu enberdad tin kehonan cu ta sali dilanti riba rednan social y tambe medianan di comunicacion. Como Minister ta mi deber pa tende preocupacionnan cu ta biba den pueblo y un di e preocupacionan aki ta ora cu tin persona cu ta sinti cu e mester entrega un keho contra su dokter. Esaki por ta un dokter cas, specialista of dentista, si un pacient no ta di acuerdo cu e trato cu e ta ricibi semper tin caminda pa cana segun e mandatario.
Minister Dangui Oduber a trece dilanti cu su persona tin hopi respet pa e trabou cu e dokter, specialista y dentista nan ta enherse. Nan tur ta profesionalnan riba nan tereno y hopi di nan ta haci nan trabounan manera debe ser. Mi tin gran aprecio pa e trabounan cu dokternan ta haci na beneficio di communidad.
Pero los di esaki, tin biaha tin kehonan riba e funcionamento of riba e servicio cu e dokternan ta brinda. Y ta pa e motibo aki ta hopi importante pa brinda comunidad cu e informacionnan necesario pa asina trece conscientisacion riba e hecho cu ta existi un “medisch tuchtcollege”.
E “medisch tuchtcollege” aki nan trabou ta pa evalua e keho cu ta wordo entrega. Si e keho ta un keho valido e “medisch tuchtcollege” lo tuma diferente posicion contra e dokter. E dokter por haya un “waarschuwing”, e lo por haya un “berisping” cual ta un poco mas pisa. Tambe e dokter lo por ricibi un boet di maximo 10 mil florin. Por schors e dokter pa 1 aña y e sanction di mas pisa ta cu nan por prohibi e dokter di practica.
E mandatario a trese dilanti cu como Minister ta su deber pa informa pueblo riba e derecho cu cada un di nos tin pa por keha sea un dokter, specialista of dentista.


c: text/html

text:
ORANJESTAD(AAN): No tabata tin un claridad si e contracto di Excelsior Casino a worde extendi si of no, segun abogado di FTA Hose Figaroa.
Esey a hiba na simannan largo di tension bao di e trahadonan, como cu nan no tabata sa kico ta e futuro. Algun tempo pasa FTA a drenta back, despues di hopi aña de Excelsior.
No tabata tin mucho claridad pa loke ta negociacion di un CAO, como cu no tabata sigur kico ta e futuro di e operador na e momento ey. Loke cu a compronde, aunke no oficialmente, como cu e reunion cu mester a tuma luga diabierna, a worde wanta un rato door di abogado di Excelsior.
Tin di compronde si cu e operador a haya un extension. A base di esey, E intension ta pa FTA firma un protocol cu nan, pa asina cuminsa negociacion, y pa regla algun cos di awo caba pa loke ta beneficio di e trahadonan.
Hopi detaye, Figaroa no tabata tin, como cu e reunion no a tuma luga. Mester warda un rato kico lo bay sali afo di loke oficialmente lo mester worde informa pa loke ta e extension eynan.
E meta ta, cu aunke no tin mucho claridad tampoco, pa cuanto tempo e extension bay. Ta depende di e tempo, e ora por bisa kico tur nan lo bay busca, como cu si ta un extension relativamente cortico, compara si ta papia di un extension di mas tempo. Pa FTA no ta mucho cla ainda pa bisa kico e meta lo bay ta.
FTA tin entendi cu lo bay bin cierto cambio. Lo bay bin cierto renobacionnan na e hotel. Esaki automaticamente lo tin consecuencianan pa e casino tambe. Locual cu tin di compronde for di e operadornan di e hotel mes, of en todo caso for di nan abogado ta, cu e trabao di e trahadonan ta sigura, no importa kico pasa.
E trahadonan lo sigui, no mas bao di kende como operador, no tabata mucho cla. Awor aki ta pendiente. E ta dificil pa bisa algo, pasobra no tin confirmacion totalmente di kico ta e palabracionnan entre e operador di hotel y e operador di e casino.
Tur hende sa di e experiencia di Aura Casino. FTA conoce e wega miho cu ningun hende. Segun Figaroa, palabracionnan ta algo cu parcialmente bo por logra cu e operadornan mes of cu e doñonan di e licencia. Pesey tabata tin algun combersacion cu gobierno, den e caso aki cu minister di labor, den cual en todo caso, kier a yega na palabracionnan mas fiho, kico ta e condicionnan na momento, cu como doño di e licencia, bo ta bay busca un operador.
Na fin di dia, esun cu ta opera, den algun caso, doño di e licencia no ta esun cu ta opera e casino.
FTA ta sinti cu pa loke ta e doño di e licencia, tambe mester tin cierto obligacion pa loke ta e trahadornan.
Esey ta algo cu no ta regla cu e operadornan mes, sino tin cu bay un tiki mas halto, sino esun cu ta duna e licencia, cual ta gobierno.
Ta papiando awor aki cu Gobierno riba esey, pa un di e condicionnan pa na momento cu ta duna un licencia di casino ta, cu esun cu tin e licencia, mester tin cierto responsabilidad pa loke ta e eventual trahadornan.
Sea cu ta directamente cun’e, of via un operador independiente, segun Hose Figaroa.

robotstxt: allowed

filter: keep


text:
ORANJESTAD – Un bon futbolista mester tin un bon sapato, esey mes ta locual medio campista di RCA Erik Santos a ricibi...
ORANJESTAD – E promer dos fecha nan di nos Playoff semifinal di Divison Honor a sera cu varios resultado interesante y cu bastante emocion....
ORANJESTAD – Den tempo addicional e victoria a wordo seya pa RCA ora cu Nathan Loanjoe defensa di RCA ta drenta area...
ORANJESTAD – Diasabra a duna inicio na e playoff final di e division di mas halto di Aruba su futbol. Stadion Guillermo Prospero...
ROTTERDAM – Dialuna anochi e ekipo di Sparta Rotterdam a sa di titula Campeon di Jupiler League na Hulanda despus di a...
ORANJESTAD: Diasabra nochi den e Compleho Deportivo Guillermo Prospero Trinidad na Dakota, e ekipo di SV Dakota tabatin un encuentro importante contra SV...
NIJMEGEN – Varios siman caba e mediocampista Arubiano Gregor Breinburg ta sinti su rudia, asina mes awe e la bolbe subi veld...
ROTTERDAM – E ekipo Hulandes di PSV tin interes grandi den hungador Arubiano Denzel Dumfries. Denzel Dumfries a milita den seleccion nacional...
ORANJESTAD – Diaranzon ultimo nan a cai venci na Antigua cu score di 2-1. Ayera diasabra a toca nan pa logra un...
ORANJESTAD – Ultimo biaha Aruba su seleccion nacional di Aruba a hunga den Guillermo Prospero Trinidad nan a cai venci cu score...


text:
Aki ta sigui un resumen di casonan cu lo presenta den Corte di Prome Instancia pa diahubes, 12 april 2018.
Pa 8 or y 30 e acusado M.A.M. lo presenta dilanti di hues. M. ta wordo acusa di maltrato cu arma y menasa riba 17 di februari 2017. Tambe e ta wordo acusa di a resisti detencion riba 19 di januari 2016.
Pa 9 or, e acusado O.L.L.R. lo presenta dilanti di hues. R. ta wordo acusa di a menaza hende riba prome di oktober 2017.
Pa 9 or y 30 e acusado R.D.J.J. lo presenta dilanti di hues. J. ta wordo acusa di a maltrata un persona cu un bat riba 25 di februari 2018. E ta wordo acusa di a dal un persona cu un boter di Old Parr na cabes riba 6 di januari 2018.
Pa 10 or y 15 e acusado C.S.D. lo presenta dilanti hues. D. ta wordo acusa di posesion di hennep riba 28 di september 2017.
Pa 10 or y 45 F.A.M. lo presenta dilanti di hues. M. ta wordo acusa di a intencionalmente maltrata un persona varios biaha dor di dal e na su cara y dal e cu su cabez riba 5 di juni 2015. Tambe dor di intencionalmente maltrata e mes persona aki dor di dal e na su boca varios biaha y lastre na su cabey y scop e den su barica riba 2 di oktober 2015. E ta wordo acusa di a intencionalmente maltrata e persona en cuestion cu un arma riba 13 di december 2016, dor di hinke cu un sker na su cara. E ta wordo acusa alabes di a maltrata e persona dor di morde na su pia y dal e cu mokete na su cabes riba e mes fecha di 13 di december 2016. E ta wordo acusa di a comete destruccionnan na auto di otro persona den e periodo di 20 pa 22 di december 2016.
Pa 11 or y 30 e acusadonan G.J.Y. y A.X.W. lo presenta dilanti di hues. Y. y W. ta wordo acusa di a maltrata un persona severamente riba 26 di februari 2017.


text:
Net prome cu directiva di Arubaanse Voetbal Bond a inicia su reunion di bestuur di dia 12 di Juni ultimo, SV Dakota...
ORANJESTAD – Arubaanse Voetbal Bond (AVB) ta duna SV Dakota rason riba e protesta entrega y cu esaki Dakota ta bai final cu...
ORANJESTAD – Durante un tremendo partido di futbol ayera tardi e ekipo di Britannia ta gana su prome wega den e playoff final...
ORANJESTAD – Diadomingo Aruba completo y fanaticonan di futbol tawata den gara di El Classico, ora cu Barcelona y Real Madrid a...
ORANJESTAD – E delantero Arubano Ronald Gomez a obtene su titulo di UEFA Trainers-Coach 2. Gomez a emigra pa Hulanda ora e...
ORANJESTAD – Curacao semper ta bon representa den e Torneo Internacional di 18 Maart. Y den nan prome wega nan ta gana...
ORANJESTAD – Den fin di siman tawatin e desfile di e Torneo Internacional di futbol infantil 18 Maart. Aruba, Curacao, Boneiro, Sint...
ORANJESTAD – Diaranson anochi den CDFB na Piedra Plat a tuma lugar e wega tan spera entre SV Britannia Damas Splenda contra...
ORANJESTAD – Ayera atardi ariba veld di Estrella na Santa Cruz a tuma lugar e bautismo di uniform di e ekiponan di...
ORANJESTAD – E delantero Arubano Ronald Gomez un 8 luna pasa a tuma un desicion di bai un siguiente nivel di futbol...


text:
Dear Naturals,
Meet Elianthe,
Manera boso sa siman pasa nos tabata tin ne over di e diferente tipo di kabei Natural. Ta hopi importante pa interkambia opinion i experiencia ja komo no tin hopi informashon na nos alkanse.
Mi a interview algun Naturals ku diferente tipo di kabei. Di e manera aki nos ta juda na trese mas informashon dilanti pa nos por konose i sa kon pa deal ku kabei Natural mas fasil.
Excited?!?!?
Disfruta...
Ki tipo di kabei abo tin?
♡ Mi kabei ta un tiki kombina pero mas tantu mi tin 4C. Mi krulnan ta hopi chiki.
Kon bo a yega na e desishon pa bai Natural i kiko ta bo experiencia te ku awor?
♡ Mi tbt tin un amiga ku a bai natural anto door di dje ma kuminsa wak videonan riba youtube, mi tabata haña e kabeinan asina great ku mi tambe kier a hasiele. Despues di basta buska informashon i wak video a yega e dia ku mi mes a hasi mi big chop.
Mi eksperiensha ta masha bon ku mi kabei, si den prome bo mester find bo way i e produktonan ku ta bai ku bo kabei pero despues eta bai mas fasil. K
Kua ta bo favorite products?
♡ Mi gusta uza raw shea butter, e Twist and lock gel di Cantu i Crème of nature su deep conditioner den e saku oranjo.
Kon bo ta mantene bo kabei?
♡ Mi ta laba mi kabei minimo un bia pa siman ku e shampoo di creme of nature sin sulfate, mi ta deep condition ku crème of nature su deep conditioner of di Bigen of esun ku mi tin. Huntu ku e deep conditioner mi ta pone mayoria be zeta di vitamin E i shea butter oil of jojoba i mi ta deep condition ku esei. Despues mi ta labe sake i mi ta twist mi kabei ku un mix di raw shea butter, vitamin E i e zeta ku mi tin ne momentu ei i mi ta pone e twist and lock gel i mi ta twist. Ora mi habri e kabei i e twist out mi ta keda ku e style kompletu e siman i si mester mi ta twist di nobo. Tambe mi ta spuit awa debes en cuando pe no seka muchu.
Lo bo konseha un otro persona pa bai Natural i dikon?
♡ Lo mi konseha un hende bai natural sigur sigur paso bo no ta depende di kapsalon mas i bo ta evita e kimamentu ku relaxer etc. E por ta hopi fasil pa mantene i bo por bai laman bin kas laba bo kabei i hasi un wash and go i Sali. Si bo ke bai natural mi ta konseha bo hasi e big chop i disfruta di kada stage di bo kabei. Transition tambe ta bon pero bo mester tin pasenshi i tempu pa blend e kabeinan huntu i esaki hopi bia ta laga un hende relax su kabei bek paso e proseso por kansa bo si bo no tin e tempu.
♥♥♥
Bo tambe ke forma parti di nos interview??? PM nos of email nos na info@NaturalsCuracao.com
Korda!!!
Embrace your ♡ Beauty ♡ and Be Natural
Dear Naturals,
Meet Lianni,
Ata un mas interview interesante pa boso.
Siman pasa nos tabata tin ne over di e diferente tipo di kabei Natural. Ta hopi importante pa interkambia opinion i experiencia ja komo no tin hopi informashon na nos alkanse.
Mi a interview algun Naturals ku diferente tipo di kabei. Di e manera aki nos ta juda na trese mas informashon dilanti pa nos por konose i sa kon pa deal ku kabei Natural mas fasil.
Mas hende tabata ke komparti ku nos nan experiencia i esaki nos a hanja hopi great.
Excited?!?!?
Disfruta...
Ki tipo di kabei abo tin?
♡ Mi tipo di kabei ta 3c & 4a, esei nan ta curl nan sera i chiki.
Kon bo a yega na e desishon pa bai Natural i kiko ta bo experiencia te ku awor?
♡ Door ku den prome mi tatin curls nan hopi sera di manera kumi no tabata por a penja mi kabei nan habri. Einan ma kuminsa ta hinka tipo di straight nan ku tabata hasi mi kabei mas fasil pa handle dus tiki tiki ma bin perde mi natural curls.
Despues di tempu mino tabata kontentu mas di kon mi kabei nan tabata krul. Ma kuminsa hinka den mi kabes ku MI KE MI KRUL NAN BEK! Asinei ma kuminsa wak video nan riba youtube i kual MahoganyCurls tabata mi inspirashon. Alfinal ku yudansa dimi bf nos a pasa sker i kita tur kabei ku no tabata natural mas.
Kua ta bo favorite products?
♡ Produkto nan di Oliveoil,Coconut care i Ecostyler gel.
Kon bo ta mantene bo kabei? Konta nos kon bo ta laba bo kabei, kon bo ta moisturize e i kon bo ta mantene den un estado salu.
♡ 1 pa 2 bia den siman mita pone mi hair protein kual ta; Eggs, Oliveoil, Honey i soms Mayonnaise.
Mita laba mi kabei tambe 1 pa 2 bia den siman. Despues ku nan ta laba, mita hunta mi leave in conditioner, twist nan i laga nan seka.
Pa sali mi ta gewoon habri e twist nan untiki of ofcourse wash&go.
Lo bo konseha un otro persona pa bai Natural i dikon?
♡ Sigurrrr ku si!
No tin un mas dushi feeling di ta kompletamente Natural.
Dikon?
Paso; Bo por hasi mas kos ku un kabei natural. Mas fasil pa dal un peña den lihe i sali (awa ku e produkto kubo ta usa pa krul bo kabei) hahah.
Bo kara ta mustra mas jong mientras bo tin curlss (mayoria hende).
Anto ja ami ta super proud di ta Natural. Pero kada ken ku nan pensamentu. Si bo ta haña ku tin kabei krul ta muchu pabo, keda mane bota sigur tambe ta bon i sino Be Natural!
♥♥♥
Bo tambe ke forma parti di nos interview??? PM nos of email nos na info@NaturalsCuracao.com
Korda!!!
Embrace your ♡ Beauty ♡ and Be Natural
Dear Naturals,
Meet Zahaira,
Siman nobo a habri i nos tin mas interview interesante pa boso.
Siman pasa nos tabata tin ne over di e diferente tipo di kabei Natural. Ta hopi importante pa interkambia opinion i experiencia ja komo no tin hopi informashon na nos alkanse.
Mi a interview algun Naturals ku diferente tipo di kabei. Di e manera aki nos ta juda na trese mas informashon dilanti pa nos por konose i sa kon pa deal ku kabei Natural mas fasil.
Mas hende tabata ke komparti ku nos nan experiencia i esaki nos a haña hopi great.
Excited?!?!?
Disfruta...
Ki tipo di kabei abo tin?
♡ Mi tipo di kabei ta 4b- 4c hopi crul anto e ta krimp masha hopi mis.
Kon bo a yega na e desishon pa bai Natural i kiko ta bo experiencia te ku awor?
♡ Mi a jega na e desishon aki door ku mi ta sport hopi mi ta duna les nan na sportschool anto mi ta soda hopi. Kemen mi tin ku laba kabei konstantemente anto mi no tabata tin e tempo ei tur ora pa bai hasi kabei kada bes.For di dia mi a hasi e big chop mi ta sinti mi liber letterlijk i figuurlijk. Mas fasil sin dolor dikabes pa laba anto bai ki ora ku mi ta desea.
Kua ta bo favorite products?
♡ Mi producto nan favorito ta: ECO styler gel, ORGANIC lock & twist, ORGANIC Carrot oil, ELASTA OP liquid styling gel, Organics Texture my way curl keeper anto pomade dax blanku.Pero tin mas ku mi no a menshona. Mi ta gusta kumpra i wak kiko ta bai mas bon ku mi tipodi kabei.
Kon bo ta mantene bo kabei?
♡ Konta nos kon bo ta laba bo kabei, kon bo ta moisturize e i kon bo ta mantene den un estado salu.Bueno pa kuminsa mi ta drumi ku un haarnet pa e kabei no kibra, tin biahami ta twist nan ku carrot oil of dax blanku ora nan ta hopi seku, pa nan keda mas nechi. Ora mi lanta mahinta depende kon nan ta mi ta spuit nan ku zeta di olijfi brua ku awa un tiki hasi nan vochtig i wak kon nan ta reakshona. Si e ta great mi ta lage asina si no mi ta muhekompleto i hinka ECO styler aden. Hopi biaha mi no tin ku hasi nada mas paso e ta keda bon. Ami ta hasi co-wash tur ora kemen laba nan ku conditioner. Mi no tin echt un conditioner vast pero mi ta huza hopi conditioner den un luna i mi ta hasi e mesun proseso ku ora bo ta labe gewoon ku un shampoo.
Lo bo konseha un otro persona pa bai Natural i dikon?
♡ SI SUGUR simplemente pa e echo ku e ta mas salu pa bo kabei i e ta mas fasil pa mantene.
♥♥♥
Bo tambe ke forma parti di nos interview??? PM nos of email nos na NaturalsCuracao@outlook.com
Korda!!!
Embrace your ♡ Beauty ♡ and Be Natural
Dear Naturals,
Meet Chedya,
Ata un mas interview interesante pa boso.
As you already know e siman aki nos tin ne over di e diferente tipo di kabei Natural. Ta hopi importante pa interkambia opinion i experiencia ja komo no tin hopi informashon na nos alkanse.
Mi a interview algun Naturals ku diferente tipo di kabei. Di e manera aki nos ta juda na trese mas informashon dilanti pa nos por konose i sa kon pa deal ku kabei Natural mas fasil.
Excited?!?!?
Disfruta...
♡ Mi kabei ta jen krul tantu grandi komo chiki.
Kon bo a yega na e desishon pa bai Natural i kiko ta bo experiencia te ku awor?
♡ Mi a keda semper natural debi ku loke sea kumi a purba di hasi kumi kabei NO ta saka e krulnan toch. Mi eksperensia kumi kabei ta ku eta difisil pa penja pero toch fasil pa kuida.
Kua ta bo favorite products?
♡ Mi producto preferi ta Fructis debi ku nan tin un sortido grandi pa kabei i despues kumi huse mita keda hopi kontentu ku e resultado final.
Kon bo ta mantene bo kabei? Konta nos kon bo ta laba bo kabei, kon bo ta moisturize e i kon bo ta mantene den un estado salu.
♡ Mantenshon dimi kabei ta bai kumi ta labe kada dos siman i unbes den dos luna mita pone webu den mi kabei pa fortalese e kabei. Mita lage muha i hunta moisturizer ora e seka eta seka ku hopi krul chiki i para. Si mi no gusta e look ei lomi hinka un tiki mas kual ta bin pone e kabei drumi i lomi hanja krulnan grandi. Kada seis luna mi lo korta punta si ta nesesario. Pa feun lomi hunta kos pa proteha e kabei kontra kayente pa evita ku e lo bin kraak. Tambe mi sa evita mas tantu posibel wante ku elastic of hopi bia na unu.
Lo bo konseha un otro persona pa bai Natural i dikon?
♡ Siguuurrrr ku si lomi konseha un persona bai Natural debi ku eta original. No tin niun hende ku kabei manera dibo. E por parse bo tipo di kabei pero e no ta manera bo i Natural pa ami ta mas bunita i MUCHU MAS FASIL... hahahahaha minta imagina mi por ehempel ta klips kabei tur anochi dus pami Natural semper ta mas miho...
♥♥♥
Bo tambe ke forma parti di nos interview??? PM nos of email nos na NaturalsCuracao@outlook.com
Korda!!!
Embrace your ♡ Beauty ♡ and Be Natural
Dear Naturals,
Meet LolaBunz di Kabei Duru.
Ata un mas interview interesante pa boso.
As you already know e siman aki nos tin ne over di e diferente tipo di kabei Natural. Ta hopi importante pa interkambia opinion i experiencia ja komo no tin hopi informashon na nos alkanse.
Mi a interview algun Naturals ku diferente tipo di kabei. Di e manera aki nos ta juda na trese mas informashon dilanti pa nos por konose i sa kon pa deal ku kabei Natural mas fasil.
Excited?!?!?
Disfruta...
♡ Ami su kabei ta varia entre 4a ku 3c
Kon bo a yega na e desishon pa bai Natural i kiko ta bo experiencia te ku awor?
♡ E desishon a wordu tuma door ku mi no tin tempu ni pasenshi pa laba, klips etc etc tur bia ora mi tin kabei di straight. Ku 14 aña ma mira mi prima (CheariShea) hasi su big chop i esei a inspirami pa hasi dimi tambe. Komo boso por imagina, den kuminsamentu no tatin kuidamentu di kabei mes. Mi tabata hasi lo qué ami me da la gana. Anto kuido tabata na un minino. Mi tabata stress mas tantu riba e hasimentu di e kabei manehabel. Tur loke tabata hasi kabei moli tabata wordu usa. I pa floho tabata peña gueni i of kopchi. Ta te na Na aña 2012 ora ami ku CheariShea a bin ku idea di lanta "Kabei Duru" mi a kuminsa google informashon di kon kria i kuida kabei natural.
Kua ta bo favorite products?
♡ Awa!!!! Whahaha pero komo ku "heat manipulation" (plancha, strika fohn) ta mi "guilty pleasure" mi ta dale kabei ku Argan Oil pa asina e proteha kontra daño.
Kon bo ta mantene bo kabei? Konta nos kon bo ta laba bo kabei, kon bo ta moisturize e i kon bo ta mantene den un estado salu.
♡ Aworaki mi tin un routina di handle ku e kabei menos posibel komo ku mi tin komo meta waist lenght hair (Dios spar mi ke kalor ku ta hasi aki) pues kasi mi ta biba ku protective styling. Normal mi sa hasi kopchi of gueni pero lastu aki ma purba box braids.....anto awoki mi ta "totally in love" ke resultado. Normal mi ta co-wash mi kabei tur wikent anto 1x pa luna mi ta usa shampoo pa egt laba tur kos saka afo. Komo ami gusta plat mi kabei ta HOPI produkto mi ta usa pa plate. Mayoria biaha ta un meskla di
• soft 'n free curl activator lotion
• sedal rizos controlables
• BB Oil moisterizer with Castor Oil
• Fantasia Argan Oil Smooting Serum
• Awa
Pues komo boso por lesa mi ta egt un "product junkie".
Lo bo konseha un otro persona pa bai Natural i dikon?
♡ Si un hende tin e deseo di bai natural lo mi enkurashe pero ami ta bisa kada hende ku su kos. Si texturize ta pabo? Dal bai. Si straight ta pabo? Dal bai. Si wetlook ta pabo? Dal bai. Anto si natural ta pabo? DAL BAI.
♥♥♥
Bo tambe ke forma parti di nos interview??? PM nos of email nos na info@NaturalsCuracao.com
Korda!!!
Embrace your ♡ Beauty ♡ and Be Natural
Dear Naturals,
Meet Wendy...
Manera nos a priminti ata nos prome interview.
E siman aki nos tin ne over di e diferente tipo di kabei Natural. Ta hopi importante pa interkambia opinion i experienca ja komo no tin hopi informashon na nos alkanse.
Mi a interview algun Naturals ku diferente tipo di kabei. Di e manera aki nos ta juda na trese mas informashon dilanti pa nos por konose i sa kon pa deal ku kabei Natural mas fasil.
Disfruta...
Ki tipo di kabei abo tin?
♡ Mi no ta worry ku tipo di kabei paso mi tin differente tipo di kabei. Mi ta kere typing hair 3c of 4b ta overrated!
Kon bo a yega na e desishon pa bai Natural i kiko ta bo experiensa te ku awor?
♡ Mi desishon tabata ku mi tabata odia di perde tempu den kapsalon y mester retouch relaxer kada 6 siman. Esaki ta mi di dos biaha ku mi ta bai natural. E prome biaha mi no tabatin muchu info y mi no tbt sa kon pa handle mi kabeinan. Aworaki mi ta love mi kabeinan y lo no straight.
Kua ta bo favorite products?
♡ Mi ta un product junkie. Pero mi alltime favorites ta Shea Moisture shampoo, Tresemme Naturals conditioner, Kinky Curly Knot Today, Curl Junkie Leave In, Paul Mitchell The Conditioner y Eco Stylergel!
Kon bo ta mantene bo kabei? Konta nos kon bo ta laba bo kabei, kon bo ta moisturize e i kon bo ta mantene den un estado salu.
♡ Mi ta follow motified CG method (curly girl method) mi ta laba mi kabeinan kada dos siman ku un sulfate free shampoo door ku mi ta huza castor oil ku no ta CG friendly. Mi kabei ta prefera simpel. I am a wash and go girl. Mi ta Wash/co wash mi kabeinan. Dsp hinka mi leave in conditioner ku eco styler gel y seka mi kabeinan ku difusser. Masha poko mi ta air drynan.Mi kabei ta hopi seku dus mi ta hasi hopi protein treatment kada dos siman (despues di shampoo) gewoon ku lokual ku mi tin. Mi add honing ku olive oil na mi conditioner y e ta bira un deep conditioner kaba.
Lo bo konseha un otro persona pa bai Natural i dikon?
♡ Mi konseho lo ta enjoy bo kabeinan no bai tras di hype di manera CG methode, Loc methode, Shea moisture wak kiko ta bon pa bo y enjoy tur stage ku bo ta aden di bo kabei.
♥♥♥
Bo tambe ke un interview ku nos? PM nos of email nos na NaturalsCuracao@outlook.com
Embrace your ♡ Beauty ♡ and Be Natural


text:
Na: Minister di Desaroyo Ekonómiko
Señor Steven Martina
Pareraweg 45
Presente
Kòrsou, 3 di yüni 2018
Tópiko: Ki ora nos mes fruta i bèrduranan ta bini mas den spotlight?
Apresiabel minister Martina,
Diálogo Demokrátiko sigur ta hasi nos pais mas grandi i mas konsiente di kiko ta tumando lugá den nos pais. Alabes esaki ta duna nos pueblo partisipashon aktivo riba e tema (nan) enkuestion. Un inisiativa ku na nos opinion por trese gobièrnu mas serka di pueblo. Pero esaki no ta kita si ku ta gobièrnu ta esun responsabel pa ku toma final di e desishon (nan) i ehekushon di e akuerdonan palabrá. Ku otro palabra gobièrnu ta esun responsabel pa krea i ehekutá maneho. Promé ku gobièrnu tuma desishon mester tene kuenta kiko tur a pasa ku a kondusí na un diálogo ku pueblo. Nos no tin ku lubidá ku e problema a inisiá pa motibu ku gobièrnu di Venezuela unilateralmente a disidí pa sera frontera i stòp entre otro barkunan di fruta pa bini Kòrsou un biaha mas. Den kuminsamentu di aña e desishon aki a kondusí na hopi mal kontentu i frustrashon den nos pueblo i tambe na e preisnan astronómiko di fruta i bèrdura ku tambe a trese agitashon den pueblo. Aserka ta bini dilanti e echo ku imágen turístiko di Kòrsou a keda afektá.
Komo alternativa a bini dilanti pa nos eksponé nos mes produktonan di agrikultura, peska i artesania lokal den spotlight i asina duna oportunidat na nos mes hendenan pa para na Sha Caprilleskade. Pa ku esaki Ministerio di Desaroyo Ekonómiko a habri posibilidat kaminda no ménos ku 450 komersiante lokal a inskribí pa bende produktonan ariba menshoná i asina salba kara di Sha Caprilleskade. Un inisiativa ku sigur nos a karga i ta kere ketu bai aden.
Despues di a tuma nota di e komunikado di prensa di MEO relashoná ku futuro di Sha Caprilleskade nos ta hasi uso di artikulo 96 di Reglamentu di Orden di Parlamento pa hasi minister e siguiente preguntanan.
- Minister tin garantia ku gobièrnu di Venezuela lo no bolbe sera frontera i bolbe stòp di laga e barkunan di fruta bini Kòrsou i asina un biaha mas perhudiká nos turismo i tambe suministro di entre otro fruta i bèrdura na nos poblashon?
- Si esaki mester bolbe sosodé kiko e ‘backup plan’ ta teniendo na kuenta ku e situashon na Venezuela ainda ta delikado?
- Konsulado di Venezuela tambe lo keda pone na altura di e proyekto aki?
- Kuantu tempu e desaroyo di Sha Caprilleskade ta bai tuma?
- Ta bai duna nos mes hendenan un ‘fair chance’ pa bende nan produktonan òf lo keda usa nan komo pinchhiter?
- Kiko gobièrnu ta bai hasi ku e sentido di espektativa ku a krea serka e komersiantenan ku a inskribí?
- Minister por informá Parlamento si tin un plan di desaroyo pa Marshe Nobo?
- Aparte di Marshe tin otro lokalidat (nan) mas atraktivo i habrí pa nos mes hendenan eksponé nos produktonan na lokalnan i turistanan?
Teniendo na kuenta e importansia ekonómiko i balor turístiko di Sha Caprilleskade tin, nos lo apresiá si Minister kontestá nos inkietutnan den un tempu korto pa huntu nos saka lo máksimo pa Kòrsou i nos hendenan.
Atentamente,
Jeser El Ayoubi
Miembro di Parlamento di Kòrsou


text:
Charla grátis: “KANSER DI TRIPA DIKI” Djamars 9 di OKTOBER 2018 na Sentro di Bario Souax
Fundashon Pro Souax, Sentro di Bario Souax i Sentro Médiko Souax ta anunsiá na habitante di barionan di Souax, Zegu, Gato i bisindario i tur otro interesado, ku djamars awor 9 di òktober 2018 i lo tin e siguiente charla riba salú i kuido di salú. E luna aki, e tópiko ta: KANSER DI TRIPA DIKI. Un i tur ta keda invitá pa bin tende Dr. Oliva splika kiko ta origen, síntoma i e diferente tratamentu pa kanser di tripa diki. E charla ta tuma lugá na Sentro di Bario Souax i ta kuminsá shet’or en punto i lo dura te ku mitar di nuebe di anochi. Entrada ta grátis. Durante e charla lo tin amplio oportunidat pa hasi pregunta.
Fundashon Pro Souax ke animá tur habitante di bario di Souax, Zegu Gato i bisindario pero tambe otro interesadonan pa asistí na otro charla interesante riba bo salú i kon kuida bo salú.
Charla riba salú i kon kuida bo salú
Tópiko : KANSER DI TRIPA DIKI
Oradó : Dr. Oliva
Dia : Djamars 9 di ÒKTOBER 2018
Ora : Shet’or pa mitar di nuebe di anochi (19.00 – 20.30)
Lugá : Sentro di bario Souax
Entrada : GRÁTIS


text:
E bon conoci Opleidings Instituut Bonaire (OIB) ta brinda un excelente oportunidad pa hoben- y adultonan den region sigui cu nan metanan pa avansa profesionalmente.
Si abo ta un hoben of adulto cu kier haci uzo di mas oportunidad den bida, esaki ta un bon momento pa dal e paso aki, cu ayudo di OIB. E Instituto aki ta ofrece diplomanan cu ta wordo reconoci den Reino Hulandes, pa cual nan tin e certificacionnan necesario.
E estudionan cu ta bay cuminsa cu nan ta: Paralegal; HRM (Human Resources Management y Toegepaste Psychologie. Tur e estudionan aki ta wordo duna na nivel di HBO y pa cual e ta un bon oportunidad pa dal un stap dilanti den bo carera profesional.
Interesadonan por acudi diasabra awor na edificio di ATA na Dakota, entre 10’or di mainta y 12’or di merdia pa inscripcion. Na e sitio ey tambe lo por haya mas informacion y combersa cu e organisadornan di e estudionan aki.
Sinembargo si bo ta desea di haya informacion adicional prome cu e fecha di inscripcion, manda un email pa: [email protected] of [email protected]
Tambe por contact nan via di 733-2734.
OIB ta ofrece hobennan di Aruba un bon oportunidad pa avansa profesionalmente
E bon conoci Opleidings Instituut Bonaire (OIB) ta brinda un excelente oportunidad pa hoben- y adultonan den region sigui cu nan metanan pa avansa profesionalmente.


text:
Willemstad - Refineria di Kòrsou (RdK) durante di e último luna a sigui hasi e preparashonnan pa yega na un partner stratégiko pa nos refineria.
Ekspertonan di RdK a bin ta traha diligentemente, huntu ku e ekpertonan di IHS Markit, pa yega na e asina yama “High quality investor’s data package” ku pa mas tardá fin di Ougùstùs próksimo mester bai pa kompanianan ku tin interes den manehá i operá nos refineria despues di fin di 2019. Na mes momentu a bin ta prepará un otro dokumentu di informashon (teaser) destiná pa bai pa kompanianan, kendenan den un otro forma, lo por ta partisipe den mantené nos refineria habrí, dado esaki tòg mester, no opstante promesa di PDVSA di lo sigui kumplí manehá i operá nos refineria optimalmente. Entretantu Boiler-2 ta trahando bèk loke ta nifiká ku e refineria ta den e posishon di pone su plantanan den operashon. RdK, te ku awor, a bin ta kumpli diligentemente den logra e metanan ku a keda pone den e asina yama “Road map” pa logra un partner stratégiko adekua pa nos refineria despues di 2019.
Preparashon pa atrae partner strategiko ta kana
E preparashonnan pa emití un “High quality investor’s data package”pa potenshal interesandónan den operashon di nos refineria despues di fin di 2019 ta kanando bon. RdK ta premirá ku lo keda kla ku esaki pa mandé pa e potenshal interesadónan den Ougùstùs afin pa mas tardá fin di aña tin un klaridat tokante di potenshal operado (nan) ku lo negoshá kun’é. Tur partido ku ta interesá na manehá i operá nos refineria despues di 2019 lo mester partisipá den e proseso aki.
PDVSA, durante un bishita, inisiá pa e sindikatonan ku ta representá trahadónan di Refineria Isla, a duna nan kompromiso di lo perkurá pa krudo afin ku nos refineria por keda den operashon. Na mes momentu PDVSA a bisa di ta para habri pa papia tokante entrega di krudo dor di un terser partido. Ta bon enfatisá ku loke a keda trata den e reunion ku PDVSA a keda unikamente dokumentá den un relato di e kombersashonnan.
E apertura, ekspresá pa PDVSA, ta brinda bon perspetiva pa operashon optimal di nos refineria.
Sigur awor ku RdK a logra pone Boiler-2 den operashon afin ku Refineria Isla no ta keda strobá i por start su plantanan rápidamente. Di e forma Refineria Isla, no ta keda strobá den kumplí ku loke korte a disidi den su sentensha di dia 18 di mei último.
RdK ta hasiendo lo maksimo pa garantisá operashon di refineria
E situashon ku a presentá ku Conoco Philips a demonstrá ku no opstante tur e bon boluntat di tantu Kòrsou komo PDVSA semper lo por tin insidentenan ku lo por afektá kontinuidat di operashon di nos refineria atversamente.
Mandato di Gobiernu na Refineria di Kòrsou ta pa tene nos refineria habrí i perkurá pa preservá e kuponan di trabou. Ta den e kuadro aki tambe mester mira ku proksimamente Refineria di Kòrsou, den kuadro di buskeda di un asina yama “third party” lo saka un dokumentu (teaser) pa partidonan interesá na partisipá den un òf otro forma den garantisá operashon optimal di e refineria. Ta e intenshon pa emití e dokumentu aki pa kompanianan potenshal durante e luna aki. Durante e último reunion entre representantenan di RdK i PdVSA a papia riba e opshon aki i PdVSA tabata habri pa sigui papia riba posibel partidonan e asina yama “third party”.


text:
Anaiza Marquez Miss Teen Aruba International a ricibi su premio di Setar Aruba NV
Sra. Susana Maduro a entrega e premio di Afl. 1000,00
Diabierna ultimo nos flamante Miss Teen Aruba International Anaiza Marquez tabata invita na Setar Aruba NV na Sero Blanco pa asina ricibi su premio como nos embahadora di nos hubentud. Desde cu GLW Foundation a ser funda na 2009 semper Setar tabata un partner hunto cu e organisacion aki y den pasado tabata asta tin e SMS Voting. Pero ya pa e ultimo 3 añanan a dicidi di duna un suma bunita na nos embahadora cual e por usa na e mihor forma possible. Sra. Susana Maduro Corporate Communication Officer sonriente manera semper a haci entrega di e envelope cu e suma di Afl. 1000 pa asina Anaiza por goza di su premio mereci. Nos compania nacional semper ta aporta grandemente na e desaroyo di nos hobennan. Un danki special na Setar Aruba NV
pa ta parti di nos organisacion di Miss Teen Aruba International y ta spera di por sigui conta cu nan apoyo pa hopi aña mas
Riba e foto por mira momento cu Sra. Maduro ta entrega e premio na Anaiza Marquez.


text:
😀 😀 😀 😀 😀 😀 😀 😀 😀 😀
Awe ta cumpli su sweet 21 Birthday our Beautifull Princess “Richenelly Roseanne Kelly” Eta haya hopi sunchi y braza di su Mami Rosita su Papi Richard di su little brother Richeandrick y di su one and only Francis Silva, di su Madrina Helen Ras y Selma Kelly su Padrino Nando Kelly , di Mamai y Papai , di Padu di tur su Tantanan y Omanan, primanan y primonan na Aruba y Hulanda, di su suegra Juanita su suegro Francis su cunja Illiane y especialmente di su 2 poppetjenan Gilani y Angeli y demas famia Kelly, Ras, Solognier, Pichardo y Silva.God Bless you Princess we love you so much.
😀 😀 😀 😀 😀 😀 😀 😀 😀 😀
Beter laat dan nooit! Un pabien ta bay pa Altagracia!! Birando bieu!! hahaha..
Di su bestiesz *Esperanza*Jenny*Daya* y di tur su Family&Friends y specialmente di su BFF *Keysi* TQM! Corda manda bolo pami aki na NL!!
Hopi aña mas di Bida y cu Dios bendishonabo!! Groetjes!!
😀 😀 😀 😀 😀 😀 😀 😀 😀 😀
awe ta cumpli su 20 aña esta RACHEL ROSEL
e ta haja pabien di su tata:Herry rosel su stiefmoeder
MARIA su baby Jerlainy su ruman ZINA & DARWIN
wela i welo nan su tanta nan i omo nn
su prima i primo nan su amigo/a nan
chel pasa un dushi dia
😀 😀 😀 😀 😀 😀 😀 😀 😀 😀
Awe nos ta kanta happy b-day pa mi baby IVANDRICK BAREÑO ku a kumpli su 4anja eta haya pabien di su Mami Joally su ruman Iseandrick su oma nn Joselyn i Deta su Opa nn papi Rafa i Papa Chendo su Bisa wela(o) Gladys I Jose omo nn Nacho,Maikel.Tito.
Ryan su tanchi nn Deya, Jaja, Jujú su madrina I padrino nn… Demas famia nn Dirksz,Bareño,Ras,
😀 😀 😀 😀 😀 😀 😀 😀 😀 😀
Awe nos ta kanta happy b-day pa e prins Ivandrick Bareño ku ta kumpli su 4anja eta haya pabien si su Ruman Iseandrick su mami Joally su oma nn Joselyn I Deta su opa nn Papa Chendo,Papi Rafa I su Papa Rochi stima tambe di su tanta I omo nn prima I primo nn madrina I padrino nn tmb su tanchi stima na NL Darien y famia Demas famia nn Dirksz,Bareno,Ras I Varis. nos tur ta desea Ivantje un dushi dia ku papa dios bendishone ku hopi salud I sabiduria
😀 😀 😀 😀 😀 😀 😀 😀 😀 😀
Awe dia 31 di januari ta cumpli su sweet 18 Rycheline Besselink, eta haya pabien di parti su guy Noel cu ta stimele un mundo y tambe di henter su famia cu tambe stimele masha hopi mesz, y cu ta deseyele tur cos bn cu Papa Dios dunele hopi aña masz di bida y salud y cu e pasa un dushi dia awe.
God bless you!.
😀 😀 😀 😀 😀 😀 😀 😀 😀 😀
Awe nos ta canta happy b-day pa pa la chica loca di macuarima… Inaira feliciana cu a cumpli su sweet 18th Otrobeeee amigaaa? Hahahaha … E ta haja pabien di parti su dos prince nan quishon I qurson… I tbm di mama stella I ruman I famia completo… I muy especialmente di bo bff nan Noritza I melitza… I bms di e crew completo… Sin laga afo di parti tur su admiradornan secreto nan cu ta mucho hopi pa skirbi… Awe nos ta bay celebra normalll… So je weet… All the best amiga I enjoy your day xoxo… I bms a yega ora pa bira seriooo no stereoooo… Pakicooooo… Hahahaha


text:
WILLEMSTAD – E koalishon di Kòrsou ta sostené e filosofia di Blue Economy, asina tin pará den e akuerdo di gobernashon 2017-2021. Gabinete ta boga pa un ekonomia di resiklahe kaminda lo usa rekurso natural na un manera responsabel i lo resiklá shushi. Te awor e inisiativa p’esaki ta bini di personanan privá, manera esnan ku a bini ku Limpi Curaçao.
Debrah Nijdam i Mitchell Lammering ta dos ingeniero hóben ku ta usa nan konosementu di Industrial Product Design pa traha algu nobo ku shushi di plèstik tirá riba kaya: yabero, kapa di lampi, ònderlèger i suvenir artístiko.
Aña pasá Limpi a gana e Junior Innovation Award í e People’s Choice Award. Debrah i Mitchell a finansá nan negoshi nan mes; di nan sèn di spar nan a kumpra material pa traha mashin pa frakshoná plèstik i pa traha e malchinan ku por basha plèstik ku a dirti aden.
World Clean Up
Resiklahe di shushi di plèstik tirá riba kaya ta un di e puntanan di sper di The Blue Economy. Personanan privá, fundashon i kompania ta organisá Clean-Ups na e isla, manera World Clean Up di djasabra ku a pasa.
“Bo ta kla pa un reto nobo?”, asina e slogan di Fundashon Blue Economy Curaçao, ku a lanta dos aña pasá, ta bisa. Patrosinadora Suzy Camelia-Römer na kaminda pa elekshonnan di 5 di òktober 2016 a invitá komunidat kurasoleño pa un lunch di fundraising riba 22 di septèmber di e aña ei. E konferensiante tabata Gunter Pauli, ku ta esun ku a pensa The Blue Economy.
Enkuentro ku tabata kosta 350 florin
Mas o ménos dosshen hende a bishitá e enkuentro ku kada un a paga 350 florin pa kubierto. Gunter Pauli ku ántes tabata doño di e kompania flamenko Ecover, ku ta spesialisá den produkshon di produkto di limpiesa ku ta biológikamente degradabel, a duna un presentashon di proyekto ku por generá entrada pa Kòrsou sin hasi daño na naturalesa.
Alvin Daal, miembro di e direktiva di e Fundashon Blue Economy Curaçao pa 2017 a anunsiá ku lo tin seminar. E eventonan aki ku Banko PBS, UTS i Aon a spònser a keda sin tuma lugá.
Ganashi di hopi kantidat di dies mil florin
Presidente Aimee Kleinmoedig ku ta traha na Ofisina di Telekomunikashon i Pòst, no tin kontesta riba e pregunta kiko a pasa ku e kantidatnan di dies mil florin ku a rekoudá den e fundraising. “Nos ta un fundashon privá, nos no tin nodi di duna kuenta na medionan di komunikashon tokante esaki”. Kleinmoedig no por bisa si lo sigui mas evento.
Resientemente Limpi Kòrsou a kuminsá un koperashon ku e kompania lokal di resiklahe Green Force, tambe un inisiativa privá, pa trata e problema di shushi tirá riba kaya i e produkshon di artíkulonan nobo na un eskala mas grandi.


text:
Aruba tambe lo forma parti di e congreso internaional aki den persona di sr. Rhudy Donata cu ya pa algun aña ta lidera baseball Little League na Aruba. Un District Administator ta wordo eligi pa e liganan y su trabou ta pa brinda e apoyo maximo na e baseball local y representa e interesnan di e baseball di Caribe como delegado den e Congreso Internacional aki. E proposito principal den mayoria caso ta pa trece varios cambio den e reglanan esaki na bienestar di e baseball infantil y hubenil den e cinco continentenan. E delegado y administradornan ta reuni riba e propositonan entrega y e cambionan realisa pa despues vota pa esakinan riba e ultimo dia di e congreso. E aprobacion final lo bini di Little League Internacional.
Un punto cu lo resalta durante di e congreso bishita pa Aruba ta e hecho cu lo duna homenahe na e baluarte y legendario personahe den e mundo di baseball Little League Arubano, sr. Braulio Wester, awe den felis memoria. Pa mas di 60 aña, sr. Braulio Wester tabata dirigente di Aruba Center League y a dedica su bida na formacion di nos hobennan den e mundo di baseball. Little League International lo reconoce e magnifico trabou di sr. Braulio Wester y lo dune su merecido homenahe pa tur e añanan cu su persona a dedica na e mundo di baseball Little League.
Un danki sigur na Lotto, e Loteria di Aruba pa medio di Comision di Subsidio cu a subsidia e biahe di Aruba Little League pa e atende e congreso di Little League International na New Orleans, Merca.
Cumprandoweganan di Lotto, e Loteria di Aruba manera Catochi, Big 4, Zodiac, 1-OFF Wega di Number Korsou, Lotto di Dia, Lotto 5, Mini Mega, Mega Plus y weganan di Raspa bo ta contribui na deporte ribanos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text:
E ultimo trend actualmente ta pa cabey, ta pa e ta largo y liso. Vice Versa ta ofrece tur e sistema y tratamento pa un look liso y sexy. Desde e fabuloso neo-extensions, keratina pa suaviza e krulnan y e gama laser ceramic iron.
E neo extensions ta 100% natural y den tur color.
E cabey cu ta woro uza ta traha di cabeynan di origen hindu. E cabey procedente di India tin hopi movimento. Y ta di excelente calidad.
E cabey hindu ta bin di un practica religioso y cultural, cual ta indica cu una bez casa, e esposo mester corta e cabey di e casay ofrece na e tempel na unda e lo wordo bendi pa actividadnan religioso.
E cabey ta virgen (nunca trata quimicamente) y e mayor parti di tempo ta cubri of gevlecht, incrementando asina su balor.
Regala bo mes un tratamento di Keratin Complex Smoothing
Bo ta desea di tin un cabey mas liso, suave, luhoso y manehable? Cu “Keratin Complex Smoothing Therapy by COPPOLA” lo bo tin e solucion.
E sistema nobo revolucionario aki ta haci cu queratina natural ta penetra den e raiznan di bo cabey. E ta reduci hasta un 95% di krul den e cabey daña y maltrata pa productonan quimico. E testimonionan di e clientenan ta bisa tur cos.
E sistema ta laga bo cabey nan, suave cu un buniteza manehable, facil pa mantene y ta reduci e tempo di cuido diario cual ta hacie luci mas hoben y suave manera un seda. Esaki ta loke cu hopi di nos ta desea ansiosamente.
E tratamento ta manera un cara nobo pa bo cabey. Cu diferencia na otro servicionan den salon nan di beyeza, cada tratamento ta mehora e partinan daña.
Bo cabey lo luci: suave y sedoso; liso y briyante; lo reduci e tempo pa seca.


text:
Dentro di poco nos ta bay drenta aña di eleccion, nificando cu diferente partido y candidatonan lo core campaña pa purba convence e votador pakico nan ta e miho escohencia. Bibando den un pais democratico kiermen cu e ciudadano por scohe directamente su representatenan den Parlamento. Pa medio di eleccion e mayoria por scohe ken lo goberna e pais. Den e relato aki Igmar Reyes ta para keto na e desaroyo di democracia y e ta cuestiona con democratico nos sistema actual ta.
Desaroyo di democracia
E ta un pensamento general cu si tene eleccionnan liber automaticamente esaki ta democracia. Sinembargo eleccion no necesariamente ta un garantia pa democracia. Historia ta siña nos cu no tur ora eleccion a crea democracia, es mas eleccion a hasta trese dictadornan na mando manera ta e caso na Venezuela. Pa tres mil aña e ser humano ta experimentando cu democracia, caminda eleccion a wordo crea solamente 225 aña pasa, despues di revolucion Americano na 1776 y Frances na 1789. Segun e escritor, David van Reybrouck den su buki titula: “Tegen Verkiezingen” (Contra Eleccion), democracia den su forma orginal manera a inicia na Atena (Grecia) tabata basa riba un sistema di ‘loteria’ (e terminologia tecnico na Ingles ta ‘sortition’).
Sortition ta encera cu un funcionario publico ta wordo apunta arbitrariamente (at random) for di un grupo di candidato cu a pone nan mes disponibel, pa eherce un tarea specifico y temporario cu por varia di un dia pa un aña. Esaki no ta mescos cu un “zakenkabinet” caminda ta apunta hende consientemente. Un bon ehempel di sortition ta e apuntamento di huradonan arbitrariamente pa scucha casonan den corte, manera ta e caso na Merca.
Segun e filosofo Aristoteles, “apuntamento di magistrados (cual tabata un typo di huese tempo aya) pa medio di sortition ta democratico, mientras apuntamento pa medio di eleccion ta oligarkia”. Oligarkia ta un forma di goberna caminda poder ta den man di un grupo minoria, hopi biaha door di algun famia prominente na unda poder y rikesa ta hereditario. Den antiguo Atena (508-322 aña Prome cu Cristo), e metodo di sortition tabata basa riba tres principio, esta: 1) si apunta un persona basa riba sortition, bo lo haya hende comun den gobernacion, 2) si duna nan tempo y informacion, nan lo haya solucion cu ta funciona 3) si hasi esaki frecuentemente, mas ciudadano ta wordo involucra den gobernacion. Basicamente, no tabatin distincion entre politico y ciudadano. No tabata conose un funcion como politico manera ta asina evidente awendia. Sortition a traha pa miles di aña, a engrandese confiansa den gobernacion; a minimalisa corupcion; a fomenta pensamento a largo plaso; a segura paz y prosperidad. E pregunta ta surgi, pakico e sistema di eleccion awendia a wordo faborece riba e sistema di sortition?
Eleccion a wordo crea net despues di revolucion Mericano y Frances, mas o menos 225 aña pasa. Esnan cu a tuma mando despues di e revolucion, tabata contra democracia pasobra nan tabatin miedo cu poder lo cay den man di e multitud, esta pueblo. Segun Van Reybrouck, eleccion no a wordo introduci pa hasi democracia posibel, sino hustamente pa frena democracia. Solamente un grupo chikito di ciudadano tabatin mag di vota y mucho menos por a wordo eligi como representante. Eleccion mester a crea y mantene un clase elite. Basicamente poder mester a keda den man di un grupo minoria previlegia. E cunukero, hende muher y hende di color no tabatin derecho di vota.
A dura te na comienso di siglo 20 pa hende muher a haya e derecho di vota y asina poco poco a haci cambionan pa haci eleccion mas inclusivo y duna mas grupo di ciudadanonan e derecho aki, cual sigur tabata un mehoracion pa e participacion na e sistema democratico. Sinembargo por nota cu esaki no directamente a conduci na mas participacion di e ciudadano pa medio di eleccion. Por mira esaki bek den e cantidad di hende cu ta bay vota den eleccion. E ‘turnout” di votadornan na por ehempel Europa y Merca ta bahando continuamente den e ultimo decadanan y segun varios cientifico social esaki ta relata na menos confiansa y speransa den politica y democracia. E tendencia internacional ta cu e masa di ciudadano – forma pa e clase social medio y abou – ta malcontento cu e poder estableci cu no ta representa nan interes. Tambe nan ta sinti nan mes exclui di e proceso den cual decisionnan ta wordo haci pa nan. Esaki ta hiba nos na e siguiente punto, cual ta participacion di e ciudadano.
Participacion den comunidad
Den e ultimo dos decadanan internet a reconecta nos comunidad den un manera nunca bisto y ta impulsa accionnan colectivo na un nivel radical. Plataformanan manera Facebook, Twitter, LinkedIn y Youtube ta duna un stem y poder na hendenan cu no tin esakinan. Na Aruba por tuma como ehempel e LGBT movement riba social media cu a influencia opinion publico y (te ainda) esnan den gobernacion. Social media a cambia tambe e manera di campaña totalmente. Por tuma como ehempel e rol crucial di social media den e resultadonan inespera di Donald Trump y Brexit-referendum na Inglatera cual ta muestra di kico ta pasa ora combina e poder incontrolabel di internet / social media y ciudadanonan cu ta sinti cu nan representante democratico no ta sirbi nan interes mas.
Segun entre otro Yochai Benkler, un profesor den ley empresarial na Universidad di Harvard, social media ta permiti pueblo establece agenda den comunidad (bottom-up agenda-setting), ta permiti acceso na informacion mundial y libertad di expresion sin gobierno interveni. Door cu mas ciudadano ta encurasha pa participa den discursonan publico y vocifera asuntonan cu nan ta haya ta preocupacion di pueblo, social media a duna diversidad na opinionan importante di ciudadanonan. Aki na Aruba esaki a bira bistoso por ehempel ora cu gobierno kier a introduci e ley riba all-inclusive, amienda riba articulo 1613x di nos leynan laboral, amienda riba registracion di partner, caminda cu gruponan concerni a usa social media pa pone presion riba gobernantenan door di vocifera nan malcontento y/of diferencia di opinion.
Por conclui, cu nos sistema democratico actual basa riba eleccion ta wordo reta. E crecemento di rikesa (wealth), y e diferencia di entrada entre esnan mas rico cu esunnan menos fortuna ta test nos sentido di husticia, mobilidad social y oportunidad igual. E pregunta ta surgi si nos democracia actual a contribui na esaki? Y si acaso mester democratisa nos democracia? Mirando e tendencia na por ehempel Merca y Inglatera, por bisa cu ciudadanonan ta malcontento cu e poder estableci, pesey politiconan populista manera Donald Trump y Nigel Farage a gana tereno. E alternativa di Van Ruybrouck pa mehora democracia pa medio di elecion ta “sortition”, cual ta un sistema caminda un gobernante ta wordo apunta arbitrariamente for di un grupo di candidato cu a pone nan mes disponibel, pa eherce un tarea specifico y temporario.
Claro no por compara comunidadnan di antaño cu awendia, pero sortition a funciona pa miles di aña den estadonan chikito caminda ciudadanonan comun tabata por a traha pa interes general. No tabatin compromiso pa duna bek na un grupo previlegia cu a inverti den campañanan politico, es mas no tabatin distincion entre politico y ciudadano. Tambe ciudadanonan tabata wordo inclui den e proceso den cual decisionnan ta wordo haci y tabatin continuo rotacion di puesto. Consecuentemente, sortition a laga tiki espacio pa practicanan di faborece amigo y famia (nepotismo), a percura pa minimalisa decisionnan populista cu tin solo obhetivo pa asegura voto p’e siguiente eleccion, a percura pa minimalisa polarisacion den comunidad y a percura pa prosperidad, pues netamente locual nos mester. Toch eleccion a wordo faborece riba sortition, paso esnan na mando tabata kier pa poder keda den man di un grupo minoria.
Na Aruba por bisa cu p’e ultimo dos decadanan nos a wordo goberna door di dos partido politico. Teoreticamente tin libertad pa bira candidato p’e partidonan politico aki y nan ta organisa na un manera profesional cu partijraad, etc. Pero en realidad por hasi e pregunta si e posibilidad pa bira lider y eherce poder berdadero tin parecido di oligarkia, manera describi pa Aristoteles, caminda poder y rikesa ta keda den man di algun famia prominente. Cu dos partido grandi ta keda cambia di trono no ta saludabel pa nos democracia, di otro banda ta pueblo mes ta scohe (conscientemente of no) pa poder y rikesa keda den mesun circulo. Aki educacion y conscientisacion por aporta na votamento mas racional, sigur pa nos futuro generacion.
E discusion cu democracia no mester wordo limita na eleccion, ta un pensamento provocativo y ta inspira pa wak nos propio sistema critico. Un idea pa mehora nos sistema ta kisas pa revisa nos “Kiesverordening” caminda ta cambia e ley cu e rango pa drenta parlamento ta wordo stipula pa medio di cantidad di voto y no basa riba e number cu un candidato tin riba lista di su partido politico. Asina lo elimina tambe e posibilidad actual caminda parlamentario cu menos di 100 voto ta representa pueblo, siendo tin otro candidatonan cu mas voto y no a bira representante.
Por ultimo por conclui cu internet a cambia e panorama di democracia totalmente. Participacion di ciudadano a engrandese den comunidad, caminda internet / social media ta duna un stem y poder na ciudadano cu antes no tabatin esakinan. E ta permiti pueblo establece agenda den comunidad (aunke resultado concreto hopi biaha ta dificil pa midi), ta permiti ciudadanonan pone presion, na un manera efectivo y rapido, riba gobernantenan. Esaki ta sigur un mehoracion pa nos participacion den comunidad, sinembargo no suficiente tanten eleccion keda e herment mas determinante pa nos democracia. Pesey lo mester por yega na un sistema mas satisfactorio, uno cu lo mehora nos sentido di husticia y oportunidad igual. E principionan di sortition lo por aporta na set un standard nobo, democratisando asina nos democracia.
Igmar Reyes ta un sociologo y hurista studia na Universidad di Amsterdam. E ta scirbi relatonan cu e intencion pa aporta na e conocemento general y asina contribui na debatenan saludabel den comunidad.


text:
KRALENDIJK - Riba djaluna 19 di febrüari a drenta keho di ladronisia di dos bòtr’i gas for di krèsh situá na Kaya Maria Carmen Hellmund-Boom.
Tambe a drenta keho di ladronisia di pakus den un supermerkado situá na Kaya Industria. For di aki e sospechoso a bai ku 2 paki di kuki yená (gevulde koek), 5 pa 6 paki di djus pa traha i un par di slòf. A ripara e ladronisia ora ku un trahadó a bin topa ku un par di slòf bieu den gang i a base di esei a bai chek e kámara di vigilansia.
Riba djamars 20 di febrüari a drenta keho di kiebro den un apartamentu situá na Bulevar Gobernador Nicolaas Debrot. For di aki bai ku un iPhone S6 kolo blanku ku un cover duru kolo ros i oro, ku patronchinan pretu riba dje, un iPad mini kolo blanku ku un cover kolo ros, un tablet di mucha kolo pretu ku cover kolo blou i un pòtmòni di kueru maron ku diferente tarheta i sèn kèsh den dje.
E kiebro a tuma lugá entre djaluna 19 di febrüari pa mas o ménos 10.30 or di anochi i djamars 20 di febrüari pa mas o ménos 6.30 or di mainta. E malechornan a drenta e kas dor di e porta di patras ku no tabata na lòk.
Riba djárason 21 di febrüari a drenta keho di ladronisia di un bòtr’i gas for di un restorant situá na Kaya Libertador Simon Bolivar. E bòtr’i glas tabata patras di e restorant wanta na un otro bòtr’i gas ku un kadena di metal i dos kandal. A bai ku e bòtr’i gas entre djamars 20 di febrüari, pa mas o ménos 9.30 or di anochi i djárason 21 di febrüari, pa mas o ménos 8.45 or di mainta. A drenta keho tambe di ladronisia di dos baiskel kolo shinishi i pretu ku tabata stashoná na lòk pafó di un establesimentu di horeka situá na Kaya Islariba.
A bai ku e baiskelnan riba djamars 20 di febrüari entre 8 or i 10 or di anochi. Riba e mesun dia a bolbe drenta keho di ladronisia, e biaha aki di tres baiskel modelo ‘mountainbike’. E baiskelnan tabata stashoná na lòk, ku lòk di kadena, den kura di un kas di vakashon situá na Kaya Playa Lechi. A bai ku e baiskelnan entre 1.30 or di mardugá i 7.30 or di mainta


text:
Willemstad – Awe 22 di mart ta dia Mundial di AWA. E tema sentral e aña aki ta uso di solushonnan ku naturalesa ta brinda pa resolvé e retonan den maneho di awa.
Den e kuadro di esaki minister Camelia-Römer a reuní ku miembronan di Parlamento Hubenil pa duna splikashon di e maneho di gobièrnu pa ku awa pa añanan benidero. Meta prinsipal ta pa konsientisá e hóben parlamentario riba e importansia di konservá i garantisá e disponibilidat di e rekurso aki pa futuro generashon. Meta di e reunion tabata pa yega na akuerdo ku e parlamentario hubenil pa bira embahador bou di hóbennan riba e tema di awa. E kompromiso ta enserá ku bou di otro hóbennan, nan lo hiba e mensahe pa konsientisa riba e tema di awa.
E proseso pa yega na un maneho a kuminsá for di 2015 , na momentu ku sra. Camelia -Römer tabata minister di VVRP kaminda Fundashon Tas, Bedrijven Platform Milieu i Koperativa Banda Abou a entrega minister e resolushonnan di un konferensha tené na 2015.
Ku e informashon aki, i debí ku e responsabilidat pa ku maneho di awa ta repartí bou di vários ministerio, sra. Camelia- Römer a lanta un komishon ‘Integraal Watermanagement’ ku tin e tarea pa yega na un plan di maneho integral di awa.
Ora papia di maneho integral di awa ta referí na fangu, almasena i distribushon di áwaseru, prosesá awa di kloaka responsabel, produkshon di awa, kalidat di awa, awa di laman i e generá aktividatnan sosial, ekonómiko i edukativo ku un bon maneho di awa ta trese kuné. E impakto riba konservashon di nos medio ambiente lo ta grandi i un bon maneho di awa lo influenshá nos vegetashon i lo duna nos muchu mas benefisio riba tèrmino largu.
Na final di e reunion aki, a yega na palabrashon ku nan lo bai profundisá nan mes mas riba e topiko i esei lo keda kompañá ku trayekto di edukashon i informashon ku bishita na diferente instalashonan den e diferente prosesonan di maneho di awa na Kὸrou.
Asina nan por bira digno embahador ku lo tin ku bai konsientisá nos hóbennan na Kòrsou pa asina nos por garantisa e disponibilidat di e rekurso awa pa futuro generashonnan. E hóbennan ta futuro di Kòrsou, e pais ta di nan i ta bon pa nan
kontribuí pa asina nos tur por keda hasi uso di e awa ku ta nesesario den nos bida diario.
Sra Camelia –Römer ta konvensí ku e hóbennan aki por trese e mensahe mihó pa e grupo di nan mes edat i ku tambe nan ta realisá ku ta un tema ku ta trata nan futuro.


text:
News
Seminario Anti-Doping
18 pais miembro lo tey na Aruba
COA lo organisa e Seminario Anti-Doping e weekend benidero
E weekend aki cuminsando diabierna 8 di juni te cu diadomingo 10 di juni, COA, bou auspicio di WADA y RADO ta organisa algun evento riba tereno di Anti-Doping. Tur evento ta tuma lugar den Ballroom di Holiday Inn Resort.
Pa e evento nan aki lo ta presente e high ranked officials di WADA, sra. Maria José Pesce Cutri, Regional Director WADA Latin America & Caribbean y sr. Francisco León Cannock, manager NADO/RADO Relations di WADA como tambe di RADO sra. Dr. Sasha Sutherland, Executive Director di Caribbean RADO y sr. Dr. Adrian Lorde, presidente di Caribbean RADO.
Tambe lo ta presente delegadonan di e 18 paisnan miembro di Caribbean RADO y mediconan di e TUE-Commission di cada pais miembro.
Pa tur federacion miembro di COA cu ainda ta interesa den e seminario tin algun cupo habri pa ariba e diabierna so. Por inscirbi na Info@olympicaruba.com


text:
Awa
Awa (H2O) ta e likido mas comun den mundo. E ta cubri 70% e superfishi di e mundo. Awa dushi no tin holo, colo of smaak. Lago, lama y riu ta bin di awa. E awasero ta awa cu ta bin for di nubia den shelo. Si awa ta bira di mas friu, e or'ey e ta vries bira ijs. Awacero gevries por bira ijs of sneeuw dependiendo di e condicion. Si awa ta bira di mas cayente, e or'ey e ta cunsa herbe y vapora.
Uzo di awa[editá | editá fuente]
Mata, bestia y hende mester bebe awa pa por biba. E ta duna nos un medio di reaccion kimico cu ta tuma lugar y esaki ta mas tanto pa sanger. E ta mantene e temperatur di curpa mes cu sodo di e cuero. Awa ta yuda e sanger duna nos nutricion pa nos stoma y tur parti curpa cu ta mantene nos bibo. E ta yuda tambe hiba e sanger oxigeno te nos pulmonnan. E awa ta yuda produci pishi. Slijm ta yuda e hende tanto como bestia diregi alimento. E pishi ta yuda elimina mal producto kimico den nos curpa. E curpa humano ta 60-70% awa.
Awa ta e compontent principal di co'i bebe manera lechi, juice y biña. Cada co'i bebe ta contene cos manera smaak y nutricion, tambe manera sucu, fruta y tin biaha alcohol. Awa cu hende sa bebe nos ta yama 'awa dushi'. E awa di e ocean ta awa salo, ma e lago y riu generalamente por bisa cu no tin awa salo. Ta di bisa cu 3% so tin awa dushi, e resto ta awa salo.
Di kico awa ta[editá | editá fuente]
Awa ta un molecule traha di 2 atoom di hidrogeno y 1 atoom di oxigeno. Su formula ta (H2O). Awa tin un tension superfishal, dus awa ta forma druppel rib'e superfishe, na luga di spreid tur caminda. Nos por yama awa tambe 'aqua' cu ta palabra Romano pa awa. Aunke e ser humano por biba sin cuminda pa un siman, ma un hende no por biba sin awa pa un of dos dia.


text:
Posibel Kurasoleño asesiná na Rotterdam
Un Kurasoleño probablemente asesiná na Rotterdam, Hulanda djasabra 2 di yüni algu pa 6or di atardi. Un pleitu dilanti di Slijterij 010, situá na Riederlaan den Rotterdam-Hillesluis, parti patras di Kentucky Fried Chicken, a eskalá den e establisimentu na momentu ku un persona a saka un arma di kandela i lòs tiru fatal riba e viktima, un hòmber di 46 aña. Un grupo tabata pleita ku otro den porta di e establisimentu ku ta bende bebida. E personanan a drenta e establisimentu kaminda nan a sigui pleita. Na dado momentu e pleitu a eskalá i un di e personanan a saka un arma di kandela i a lòs tiru dirigí ku e konsekuensia ariba menshoná. Dos agente polisial ku tabata laborá den bisendario a tende e tirunan. Nan a akudí rapido na e sitio i a logra detené un sospechoso (26) na momentu ku e tabata kore sali for di e establisimentu. E viktima a risibí varios herida di bala. Traumahelicopter a keda dirigí ku urgensia na e sitio pero paramedikonan no por a hasi nada mas pa skapa bida di e viktima. E viktima a fayesé na e sitio. Investigashon den e kaso aki ta kontinuá i no ta ekskluí e posibilidat di mas aresto. Pas na alma di e defuntu. Forsa na famianan.


text:
RÈSPÈT PA DIGNIDAT DI HENDE.
Matrimonio, e base pa un famia i sosiedat segun lei natural.
Obispado di Willemstad a bin ta tuma nota ku un biaha mas den nos komunidat ta biba e preokupashon enkuanto “matrimonio” di personanan di e mesun sekso.
Den kuadro di esaki Iglesia ke bolbe yega serka tur su fielnan kristian katóliko i no katóliko den e momentunan aki pa bolbe sigurá su posishon. Ta importante pa nos indiká ku den Katisashi di Iglesia Katóliko, pero tambe den diferente otro dokumentunan, Iglesia Katóliko ta presentá seksualidat humano komo un regalo maravioso di Dios pa hende i na mes tempu komo un gran responsabilidat. Alabes Iglesia a rechasá i ta sigui rechasá tur tipo di deskriminashon kontra tur persona sin importá nan kredo, rasa, koló, sekso i nashonalidat. P’esei nos ke bolbe enfatisá ku pa loke ta trata nos rumannan ku tin un orientashon homoseksual esaki no ta un eksklushon. Nos tur ta kriaturanan seksual, luchando duru ku seksualidat – tendensianan, deseonan, soledat, orientashon i identidat propio. Personanan homoseksual ta meresé nos rèspèt, komprendementu, amistat i hustisia. Nan no mester sufri di kualkier prehuisio kontra nan derechonan básiko humano, nan mester haña un ròl aktivo den komunidat i den Iglesia.
Alabes Iglesia tin e responsabilidat pa den tur momentu sigui trese e Palabra di Dios, su mandamentunan ku ta duna direkshon na un bida di libertat i felisidat berdadero.Ta riba esaki e enseñansanan di Iglesia ta ser basá. Nos ke ta e bos di Señor ku tambe ke salbaguardiá su derechi di guia tur su yunan den e direkshon korekto. P’esei e enseñansa di Iglesia, risibí di Dios mes ta ku “Matrimonio ta un union stabil entre un hòmber i un muhé, kende ta establesé un kombenio di bida largu. Pa naturalesa e union aki ta pa nan mes bon i e prokreashon i edukashon di yunan.”(wak Katisashi di Iglesia katóliko 1601). I ta for di e punto di bista aki ku Iglesia katóliko ta basa su posishon enkuanto matrimonio. Matrimonio no ta un kombenio di amor so, pero e ta trese ku n’e aspektonan ku ta hasi ku e mester ta entre un hòmber i un muhé. I nos ta di opinion ku e úniko ku por kambia e definishon aki ta Dios.
Aparte di e diskushon tokante matrimonio entre personanan di e mesun sekso, Iglesia ta rekonosé ku nos pais ta pasando tambe den diferente otro situashon di preokupashon ku ta toka e pueblo su bienestar general. Nos tin situashon preokupante pa ku famianan ku pa motibu di desempleo no por proveé pa nan kas di famia, muchanan ku ta bai skol ku hamber, situashon di pobresa ku ta kresiendo, hóbennan ku ta kai for di enseñansa i ta sin trabou, kriminalidat ku ta oumentá, etc. Tur e tipo di situashonnan aki meresé atenshon igual prinsipalmente mirando ku nan ta toka e bienestar general di nos pueblo. P’esei sin sera wowo pa tur e otro situashonnan aki ku na opinion di Iglesia ta di sumo importansha Iglesia ta lansa e pregunta: Diskushon riba matrimonio di e mesun sekso ta un prioridat pa nos pueblo awor aki?
Iglesia, siguiendo e guia di papa Fransisco ku ta invitá pa praktiká “e kultura di enkuentro”, ta boga pa nos hiba un diálogo habrí, ku rèspèt pa opinion di tur hende, kaminda ta tene kuenta ku e opinion di e gran mayoria di e pueblo aki ku ta kristian.
Obispado sigur ke ta partísipe den tal diálogo si esaki ta un prioridat, pa huntu, bou di e guia di Spiritu Santu, nos tuma desishonnan korekto i ku ta na bienestar di e pueblo en general.
Obispado di Willemstad, 1 òktober 2018


text:
woensdag 30 mei 2018 - Diahuebs dia 31 di mei ta e ultimo dia pa entrega e declaracion di winstbelasting 2017 y haci e pago corespondiente
ORANJESTAD – Diahuebs, dia 31 di mei 2017 ta e ultimo dia cu por entrega e declaracion definitivo di winstbelasting 2017 y haci e pago corespondiente. Por entrega e declaracion na e oficina na Camacuri, MFA Paradera of Oficina di gobierno na San Nicolas. Pa loke ta e pago ta recomendabel pa haci esaki online (via banco), sino por acudi na un di e oficinanan di Departamento di Impuesto.
Si e cliente no ta alcansa pa entrega e declaracion definitivo, e ora e tin cu entrega e declaracion provisional. Den e caso aki tambe mester cumpli cu e pago di winstbelasting di acuerdo cu e declaracion entrega. E fecha final pa entrega e declaracion provisional y haci e pago corespondiente ta 31 di mei 2018. Solamente si entrega e declaracion provisional y haci e pago concerni, e ora automaticamente e cliente lo haya 6 luna mas di tempo pa e por completa y entrega su declaracion definitivo.
Si no cumpli cu entregamento di e declaracion provisional y/of e declaracion definitivo, e cliente lo haya un cobransa adicional esta un ‘naheffingsaanslag’ inclui boet. Esaki tambe ta e caso si acaso e cliente a paga un suma menos cu locual el a declara na winstbelasting. E boet pa no cumpli cu entregamento di e declaracion ta maximo Afl. 2.500,-. Si no haci e pago di winstbelasting of no haci e pago corectamente, e boet ta maximo Afl. 10.000,-.
Gerencia di Departamento di Impuesto
30 di mei 2018


text:
Diasabra ultimo, como lider di fraccion, mi a tuma contacto mes ora cu Minister President Sra. Mr. Evelyn Wever-Croes pa informa mi mes tocante e desaroyonan pa cu Venezuela.
Dialuna mainta mi a haya un update mas amplio di e situacion actual. Ta asina cu for di 2016 tin basta preocupacion di Venezuela pa cu exportacion di material y mercancia raro. Den cuadro di esaki na 2016 nan a manda pidi un control mas extenso na frontera di Aruba, door di nos autoridadnan. Segun informacion ricibi nan no ta contento cu e manera cu a atende cu nan peticion y esey ta e motibo pakico e presidente a laga cera e fronteranan cu Aruba, CuraƧao y Boneiro.
Minister President a informami cu diferente reunion a tuma lugar entre representantenan di Gobierno cu autoridadnan Venezolano pa asina mas liher posibel restaura e laso entre Aruba y Venezuela. Na mes momento aworaki tin un ekipo activa pa analisa y despues efectua cambionan necesario pa mehora e situacion na Barcadera pa asina combati criminalidad mas eficaz na nos frontera.
Como presidente di e comision fiho den parlamento pa loke ta asuntonan di Reino, mi a informa e parlamentarionan cu ta forma parti di e comision awe mainta di e puntonan menciona. Parlamento lo ricibi un presentacion for di Veiligheidsdienst Aruba durante IPKO. Den cuadro di e tema Venezuela, e comision lo invita e mandatarionan pa elabora riba e desaroyo den transcurso di otro siman.
Lider di Fraccion di MEP ta analisando e desaroyonan den e asunto pa cu Venezuela
Diasabra ultimo, como lider di fraccion, mi a tuma contacto mes ora cu Minister President Sra. Mr. Evelyn Wever-Croes pa informa mi mes tocante e desaroyonan pa cu Venezuela.


text:
Aña pasa hospital tabata tin mudamento di algun departamento cu a sali for di e toren principal y a bay den e edificio nobo, esta Toren B. E aña aki ta toca turno na e edificio principal cu lo wordo renoba y a cuminsa muda e departamentonan necesario pa asina e contratista por cuminsa cu renobacion di e edificio aki. Lo cuminsa renoba e parti west di e edificio prome. Pues, e biaha aki a toca e departamento di “Snijdend 2” riba piso 2 cu a muda pa piso 3 parti oost cual awor a bira e departamento di Snijdend 3”.
Zorgmanager di “Snijdend 3”, sr. Andie Phillip, a duna di conoce cu e mudamento a bay facil, mirando cu pa algun siman nan a prepara p’e momento aki caba. A haci un limpiesa grandi y prome cu e dia di mudamento ya a cuminsa muda varios ekipo, cama y material. Tambe a percura pa haci un tipo di “opname stop” temporario pa minimalisa e cantidad di pashentnan cu tin interna den Hospital riba e dia di muda. E mudamento a bay bon y a logra muda 9 pashent den solamente 45 minuut.
“E pashentnan no a experiencia mucho molester”, asina sr. Phillip a duna di conoce. Personal di “Snijdend 3” a informa e pashentnan un dia prome cu diaranson dia 10 di januari lo muda pa un otro piso. Tur pashent tabata na altura y satisfecho con e mudamento a bay.
E piso “Snijdend 3” tin un capacidad pa aloca 32 pashent, di cual aworaki tin 9 pashent so pues ainda tin luga pa 23 pashent. Den transcurso di dianan e piso lo yena bek cu pashent. E medida tabata temporalmente pa asina nan por a muda den un manera responsabel y sigur p’e pashentnan cual ta un prioridad fundamental pa e institucion aki.
Den e siguiente dianan Hospital lo sigui cu diferente preparacion y mudamento pa asina e renobacion por tuma luga minimalisando molester pa pashent, bishitante y trahado.
En conexion cu renobacion di edificio principal di Hospital a cuminsa muda
Aña pasa hospital tabata tin mudamento di algun departamento cu a sali for di e toren principal y a bay den e edificio nobo, esta Toren B. E aña aki ta toca turno na e edificio principal cu lo wordo renoba y a cuminsa muda e departamentonan necesario pa asina e contratista por cuminsa cu renobacion di e edificio aki. Lo cuminsa renoba e parti west di e edificio prome. Pues, e biaha aki a toca e departamento di “Snijdend 2” riba piso 2 cu a muda pa piso 3 parti oost cual awor a bira e departamento di Snijdend 3”.


text:
BOSTON – E aña aki, e weganan di Serie Mundial di baseball Grandes Ligas na Merca, tin un toke special. Awor cu e ekipo di Boston Red Sox a gana e derecho pa representa liga Americana, ta un garantia cu ken cu gana e derecho pa representa liga Nacional, cu lo tin un yiu di Corsou ta topa un Arubiano durante e serie otro siman. E Arubiano Xander Bogaerts di Boston Red Sox, lo topa sea Kenley Jansen di Los Angeles Dodgers of Jonathan Schoop di Milwaukee Brewers. E dos ekiponan ultimo ta topa otro pa dicidi cua di dos ta topa Boston otro siman diamars na Boston. E ta algo unico y ta haci e serie mas interesante tambe pa fanaticonan di tanto Aruba y Corsou.
ORANJESTAD - Seleccion nacional di futbol di Aruba a empata 0 - 0 cu Guadeloupe diamars anochi y awor tin 4 punto den dos wega hunga den e Nation League. E wega a tuma lugar na Guadeloupe na Basse Terre. E wega ta wordo considera como aceptabel. E proximo wega di Aruba ta tuma lugar na November na Corsou contra Montserrat. No por hunga na Aruba pasobra FIFA a descualifica e estado di e terenonan di futbol official na Aruba. Potret cortesia 297 Sports.
ORANJESTAD - E seleccion Nacional di futbol di Aruba a biaha pa Guadalupe, pa enfrenta Guadalupe den e di dos wega di CONCACAF Nations League. Mainta trempan e hungadonan di e seleccion a yega Aeropuerto pa por a biaha pa Guadalupe, unda cu nan a topa cu Presidente di Arubaanse Voetbal Bond (AVB), ing. Richard Dijkhoff. E Seleccion Nacional a gana nan prome wega y diamars awo nan lo hunga nan di dos wega den fase di grupo, buscando otro 3 punto den nan poule.
AMSTERDAM/ORANJESTAD – E Arubiano Denzel Dumfries pa prome biaha ta forma parti di e seleccion nacional di futbol Hulandes. Asina prensa Hulandes a raporta diabierna. Actualmente e ta hungando den e seleccion professional di PSV desues di a bin di ekiponan manera Sparta y SC Heerenveen. E ta forma parti awor di e seleccion di 25 hungador, bou di entrenador Ronald Koeman. Ta considera esaki como un ‘premio’ pa su bon prestacion cu e ekipo PSV. Pa Aruba esaki sigur ta un honor grandi, mirando con su yiu di tera ta militando den e seleccion nacional di Hulanda. Banda di Dumfries, tin mas colega di dje cu a wordo selecciona pa prome biaha den e seleccion nacional. Ta trata aki di Steven Bergwijn y Pablo Rosario voor het eerst opgeroepen voor het Nederlands elftal. E seleccion Hulandes ta hunga dia 13 di October den cuadro di Nations League contra Alemania. E wega ta tuma lugar den Johan Cruijf Arena. Dia 16 di October tin un wega amistoso na Bruselas contra Belgica.
BOSTON – Awe nochi fanaticonan di baseball grandes ligas ta haya chens di wak dos rival eterno di otro topa, y cu un toke hopi special. Boston Red Sox y New York Yankees ta rival di semper, pero loke ta hacie mas special ta cu tin hungadornan di Aruba y Corsou ta milita den nan, cu ta dune un toke mas ‘local’. Aruba tin un fanaticada hopi grandi mes di New York Yankees, pero tambe hopi ta simpatisa Xander Bogaerts como Arubiano den Boston Red Sox. Pues tin un ‘division’ na Aruba riba e tema ey, pero esey no ta kita afor cu e wega ta keda sumamente interesante. NoticiaCla a confirma cu Telearuba lo pasa tur e weganan aki, incluyendo esun di playoff cu ta cuminsa diabierna (awe nochi) 7.35pm entre New York Yankees y Boston Red Sox. Dos yiu di tera, hungando contra otro profesionalmente, unda cu un di nan tin cu cay afo. Tabatin duda cu Didi Gregorius (Corsou) lo no tabata den e alineacion, debi na lesion, pero ta mustra cu e lo ta den alineacion toch. Ambos, tanto Bogaerts como Gregorius ta hungado e mesun posicion pa nan respectivo ekipo, esta Red Sox y Yankees. Nan a topa otro varios biaha caba e temporada aki, pero awor ta playoffs y esaki semper ta dune un toke mas special.
ORANJESTAD - Recientemente tabatin un delegacion pisa di e organisacion “Fédération Internationale de Football Association” (FIFA) riba nos isla pa topa cu e Presidente di Arubaanse Voetbal Bond (AVB), esta Ing. Richard Dijkhoff. Meta di e reunion tabata pa repasa e plan strategico cu AVB a presenta, como e prome pais den e region aki. Di nan banda FIFA a mustra interes pa extra sosten na Aruba, den forma di programanan special pa muchanan na scol.


text:
Sero Colorado – Diabierna mainta 11:40, dos patruya di San Nicolas a sali direccion ex International School den Colony. Alarma di e edificio basta bieu por bisa a bay on, y segun patrol di security tin hende den e luga.
Ariba caminda por a mira dos patruya drenta Colony cu velocidad halto, direccion e compleho.
Na yegada e agentenan hunto cu e security guard a drenta e luga.
Aparentemente te hasta airco lo a cende, indicando cu tin hende den e luga.
Despues di basta buscamento, polisnan a sali y tambe securitynan sin haya ningun hende.


text:
Diahuebs awor un delegacion den e deporte di artistic swimming lo sali pa Lewisville, Texas, unda nan lo competi den e US Nationals den e edadnan di 13-15 aña y Juniors cu ta di 15-18 aña. E seleccion ta consisti di e atletanan Avigayle Tromp y Sarah Silva cu ta dos atleta den e edad di 13-15 mientras cu ambos ta landa figures y solo y duet hunto. Pa loke ta e categoria juniors esaki lo consisti di Abigail de Veer, Anastasia Van Daal, Meghan Tromp, Kainah Croes, Zurienne Dabian y Sarah Silva cu por landa den Team, Free y Tecnical.
Ta bon pa bisa aserca cu tin cambio den artisitic swimming unda cu desde 2018 e categoria di juniors no ta e disciplina di figures mas pero solamente e rutina free y tecnico, manera ta e caso di e seniorsnan. Lo bay tin tambe den e edad aki un Duet free y Tech consisti di tambe di Abigail den Veer y Anastasia van Daal. E deporte di artistic swimming a conoce un tremendo luna tras di lomba unda den U12 nan ta logra gana varios medaya den e Carifta Swimming Championship na Jamaica. Tambe nos seleccion senior ta logra clasifica pa e Weganan Centro Americano y del Caribe y e duet di Abigail y Anastacia ta logra un lugar riba e podium conkistando un medaya di plata.
Stichting Sportsubsidie Aruba ta subsidia e seleccion di artistic swimming cu lo competi na Lewsville,Texas.
Cumprando weganan di Lotto, e Loteria di Aruba manera Catochi, 1-Off, Big 4, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa Y Gana bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Stichting Sportsubsidie Aruba.


text:
QUITO, Ecuador- Famia y coleganan di e corant El Comercio secuestra dia 26 maart ultimo, lo reuni diabierna riba e Plaza Grande na Quito. Esaki lo tuma luga na momento cu e 12 oranan cu e hefe , na momento cu e 12 oranan cu e hefe di estado di Ecuador, Lenin Moreno, a duna pa e secuestradonan duna prueba di bida di e tres periodistanan secuestra.
“Mi ta duna un plaso di diesdos hora na e narconan aki, pa nan duna un prueba di existencia di nos compatriotanan. Den caso contrario nos lo bay cu tur firmeza pa sanciona e violadonan aki di derecho humano”, Moreno a bisa ora cu el a anuncia su ultimatum na e secuestradonan, diahuebs anochi.
A trabes di su rednan social, varios periodista a convoca un concentracion pa 10 or, hora local, cincuenta minuut prome cu e plaso duna pa Moreno, vence.
Despues di e ultimatum, e Secretario Nacional di Comunicacion, a informa cu gobierno di Ecuador a convoca un reunion permanente di gobierno di e Gabinete di Minister diabierna mainta trempan, den e edificio di e Sistema Integra di Siguridad 911 Ecuatoriano.
E periodista Javier Ortega, di 36 aña; e fotografo Paul Rivas, di 45, y e chauffeur Efrain Segarra, de 60, a wordo secuestra den e zona di Mataje, den e provincia di Esmeralda (noordoost), unda cu nan tabata investigando atakenan registra den e region for di januari ultimo.
E hecho aki a hala hopi atencion diahuebs, despues di cu potretnan a wordo difundi di e supuesto curpanan di sin bida di e integrantenan di e ekipo di prensa. Aunke cu autoridadnan Ecuatoriano no a confirma e autenticidad di e imagennan, aunke cu nan a admiti algun coincidencia cu e secuestradonan.
Fuente: https://www.efe.com/efe/america


text:
“Algo que he disfrutado inmensamente ha sido mi encuentro con el Papiamento… me ha acercado a una lengua musical, de léxico florido, sintaxis única y construcciones gramaticales sorprendentes.”
Esaki ta e reaccion cu un Venezolano a manda pa mi despues di lesa (sin cu el a tuma un les di nos idioma materno!), un buki na Papiamento cu mi a regal’e.
Como autor di tres buki na Papiamento y mas di 400 articulo publica den e corantnan di Aruba, imprimi y digital, mi a sinti mi hopi orguyoso ora cu mi a lesa e sentimentonan pa nos idioma. A drenta mi un gran felicidad cu mi kier a comparti cu otronan cu ta stima nos lenga y a traha duro pa formalis’e.
Un di nan ta nos ilustre linguista Ramon Todd Dandare kende a observa entre otro, “Ta di lamenta cu den termino general nos propio hendenan NO ta mira (scucha) e beyesa, propiedad y exclusividad di nos lenga mama. Hopi biaha … pafo di nos isla(nan), nan ta duna nos lenga mas balor y respet cu nos mes ta haci”. Ki berdad esaki ta!
Un otro Papiamentologo di fama, Etley Lasten, un persona cu a traha hopi riba e dos manualnan di morfologia y sintaxis tambe a mustra su orguyo cu su trabou a haya reconocemento di un stranhero. Etley tambe a nota cu ta di aprecia cu … a haci mencion di e intonacion. “Papiamento ta un idioma tonal cu hopi rasgo unico”.
Ken ta e Venezolano cu a keda asina fascina pa nos Papiamento. E ta nada menos cu Dr. Juan Francisco Sans kende hunto cu su señora Mariantonia Palacios a duna un concierto di piano presenta pa Arubaanse Kunstkring e diadomingo prome den Cas di Cultura. Dr. Sans ta un profesor nombra pa bida y investigador na Universidad Central di Venezuela. E ta un musico cu a dedica mas di 35 aña na tocamento, composicion y historiador di musica. El a skirbi un cantidad di buki y su articulonan cu ta raporta e descubrimentonan di su investigacionnan a haya reconocemento cientifico den diferente pais.
Y cua ta e buki cu Profesor Sans a lesa y a lag’e asina impresiona cu nos lenga Papiamento? E buki “Un Arubiano Na Libia” a wordo lansa aña pasa na October cu sosten di UNOCA y tur placa recauda cu benta di e buki aki ta bay pa Koningin Wilhelina Fonds pa combati y preveni cancer.
Profesor Sans a haya e buki asina interesante cu el a les’e den apenas tres dia! El a comenta riba mayoria di e topiconan cu e buki ta describi y e ta conclui skirbiendo: “La edición es impecable, hermosa, y las fotos históricas terminan de darle un áurea especial a todas las historias”. Esaki ta un bunita compliment pa Irene Peterson kende a redacta e buki. Segun Etley Lasten, “E bunita obra … ta floria cu tur sorto di ingrediente linguistico interesante”. Pero pa parafrase Ramon Todd Dandare, “Ta di lamenta cu den termino general nos propio hendenan no ta aprecia un buki skirbi y redacta pa nos mes hendenan”. Na oficina di Koningin Wilhelmina Fonds den Spinozastraat tras di e Watertoren di Playa tin varios shen copia di e buki cu ta sperando cumprado. Na de Wit/van Dorp na Dakota y na San Nicolas tambe tin hopi ehemplar. E prijs di e buki ta solamente 25 florin. E ta un bunita regalo.
Si un stranhero cu nunca antes a lesa Papiamento a aprecia e buki asina tanto, abo como Arubianon lo goz’e un mundo! Alabes bo lo aporta na Koningin Wilhelmina Fonds, un organizacion cu ta yuda nos comunidad inmensamente.
Skirbi pa Clyde Harms


text:
ARUBA DEN ANTICIPACION PA GIOVANNI CLASSIC Continue reading
Category Archives: Sports
Jourdé Klabér y Záhyon Klabér a yega Aruba despues di 6 siman di training na Europa.
Jourdé Klabér y Záhyon Klabér a yega Aruba despues di 6 siman di training na Europa. Continue reading
Prome eleccion di Comision di Atleta di Comite Olimpico Arubano(COA) lo tuma lugar den luna september proximo
Prome eleccion di Comision di Atleta di Comite Olimpico Arubano(COA) lo tuma lugar den luna september proximo Continue reading


text:
Polis a confisca auto envolvi den un accidente sin ningun papel regla y coreiendo cu 2 diferente number riba e auto
Diaranzon merdia a drenta informe di un accidente na e cruzada Emmastraat/J.G. Emastraat, mesora a dirigi un patruya na e sitio. Na yegada di e patruya a bin compronde cu e chofer di e Suzuki blanco biniendo di nort no a para pa duna preferencia na e Hyundai color bruin biniendo di pabao. Lo mas peor ta cu e auto auto no tin ningun papel na ordo y pa colmo dilanti tin un number y patras un otro. Mesora a confisca e vehiculo aki y a solicita un takelwagen pa hiba esaki na warda di polis.


text:
A base di un kantidat grandi di artefakto di uso na kas manera muebel, artefaktonan di uso, kuadro i foto i kolekshon di kaska di kokolishi, por sera konosí ku e pasado di Boneiru. A instituí Museo Boneiru na 1978 riba inisiativa di Frans Booi, hefe e tempu ei di Departamentu di Kultura di Teritorio Insular di Boneiru. Hopi siudadano boneriano a hasi donashon di pida di nan kolekshon privá na Museo. Na 1988 a tuma lugá e apertura ofisial di Museo Boneiru. E museo ta situá den un edifisio di aña 1885, konstruí den estilo típiko lokal di lanthùis ku konstrukshonnan na banda. E kaya den kua e museo ta situá, ta yamá na Julio van der Ree, habitante ántes di e edifisio.
Museum Bonaire
Kaya Jan N.E. Craane 34
Telefon + 599 717- 8868


text:
Segun Glenbert Croes: tambe ta depende di apoyo di MEP
ORANJESTAD (AAN): Tin un rumor persistente cu Glenbert Croes ta bay bira un minister. El a comenta cu ta depende na si e ta pasa e screening y ta depende si e ta haya apoyo di partido di MEP. Mester warda riba esey.
Ta un proceso mester pasa ainda, segun Croes. Te ainda e acuerdo completo mester bay conseho di partido pa su aprobacion. MEP ta un partido cu ta afera su mes, wanta su mes duro na e participacion democratico dentro di e partido. Ta duna lider di e partido como formador e espacio, mandato y confiansa pa bay forma cu e team negociador, e gobierno nobo.
Croes ta kere cu nan ta haciendo un gran labor, hunto cu MEP, POR, RED, di purba di yega na un acuerdo, relacion di coalicion di un Gobierno nobo solido, stabil, duradero y esey tin ora ta tuma tempo.
Soppi pura ta sali salo. Bo forma un Gobierno lihe, cu no ta basa riba e principionan solido cu tur hende por carga, e ora bo por haya problema na caminda. Ta miho dura un tiki mas, strika e diferencianan, fortifica loke ta uni nan den un pensamento comun cu ta refleha den tur tres programa di e tres partidonan, cu lo bira e programa di Gobierno. Loke ta diferencia nan, nan dicidi di atende nan na un forma cu mas tempo. Pero loke ta uni nan den e proyecto di gobierno aki, cu ta bay wordo refleha den e proyectonan cu ta wordo resalta den e programa di Gobierno, ta e punto di salida, pa trabao inmediato pa e gobierno nobo cu wordo forma.
Croes a expresa cu a yega na e punto, unda cu e Gobierno nobo mester wordo forma, den sentido cu e siman aki ta uno determinante y lo sa di e screening con el a bay den e proximo dianan. Obviamente hunto cu esey lo cay e acuerdo final entre tur tres partido, pa asina e bay conseho di partido di tur tres partido, pa nan aprobacion final pa e gobierno nobo por wordo forma.
Deseo di Glembert Croes
Tur hende sa den e ultimo cuater añanan, ki ta e temanan cu el a mishi cun’e. Ken a lucha pa scapa e refineria. Ken a lucha pa e trahadonan local den e refineria, cu no ta hayando atencion. Ken a lucha pa e contratistanan local haya trabao den refineria. Ken ta saliendo na defensa di e pueblo trahado. Pobresa. A bisa 12 mil cas den e campaña aki. Sa kico tin den tur e casnan? Necesidad, pobresa, dificultad. Mester un Gobierno cu ta bay duna pueblo atencion den su necesidad, den su dificultadnan di bida. Y esey ta tema, causanan cu ta yama Croes, cu ta lant’e tur mainta, como politico, pa e por ohala haci un diferencia den dje.
Pase loke pase, e bira minister, si e bay Parlamento of unda cu e bay, e kier pa pueblo sa cu nan lo tin den dje un luchado, un defensor, un amigo ruman cu lo no dobla rudia, dobla principio pa cumpli cu loke a priminti nos pueblo den campaña.
Promesa electoral, priminti ta debe, cu nos pueblo, ta loke nan debe pueblo pa cumpli cun’e. Croes kier ta un di nan cu lo por garantisa nos pueblo cu esey lo bay ta su papel. Garantisa cumplimento cu loke a wordo priminti den campaña. Nan ta un coalicion, pero nan ta un partido tambe cu nan programa cu mester percura pa e programa haya realce den loke ta bay bira e curason di e programa di e gobierno nobo.


text:
ORANJESTAD (AAN) – Drs. Marisol Lopez- Tromp, awor den fraccion di AVP, a keda elegi cu 13 voto na fabor, como Presidente di Staten pa e periodo 2013-2017, den votacion cu a tuma lugar diaranzon ultimo.
Matutino DIARIO a acerca e Presidente nobo di Parlamento unda el a elabora riba kico e reto aki ta nifica pe.
El a expresa cu e ta hopi contento di por a carga sosten di Parlamento cu gran mayoria, pa por eherce e funcion importante di Presidente di Staten.
El a subraya cu e posicion di Presidente di Staten ta e di dos mas importante na Aruba, despues di e funcion di Gobernador.
Esaki ta un responsabilidad grandi no solamente pa dirigi reunionnan den Parlamento, pero tambe e ta un funcion representativo di Parlamento di Aruba pa comunidad.
“Mi ta hopi conciente cu nos tin varios reto nos dilanti, entre otro pa sigui eleva e nivel di Parlamento, pa sigui tin reunionnan di contenido, pa atende e inkietudnan cu tin den comunidad den e sala aki, y mas importante pa controla y vigila cada paso cu nos gobernantenan duna, y naturalmente pa trata iniciativanan di ley den Parlamento, kiermen un cantidad di trabao cu tin, cu ta warda nos”, e dama a expresa.
Drs. Lopez- Tromp a subraya cu como parlamentario semper el a purba di eleva e nivel den Parlamento, no solamente pa loke ta concerni contenido pero tambe e lenguahe cu ta wordo uza y comportacion.
Drs. Marisol Lopez- Tromp a menciona cu el a yega di sinta na diferente banda di Parlamento y tambe el a bay den Gobernacion y ta conoce e aparato hopi bon, y e lo dirigi na un manera estricto e reunionnan di Staten.
“Nos tin cu sigui duna Parlamento e balor y lugar cu e tin, pasobra hopi biaha den comunidad tin e pensamento cu Parlamento ta un apendix di Gobierno, of cu e ta un stempel parliament, lubidando cu nos tur den Parlamento ta manera hefenan di e gobernantenan, nos tin cu controla y vigila nan, y den e caso aki haci e tarea debidamente”, Presidente nobo di Staten a acentua.
El a agrega cu nan tin cu controla e presupuesto di gobierno, y mester haci e na un manera mucho mas fuerte, y mirando e constelacion di e Parlamento aki, por mira varios miembro nobo cu a bin, aparentemente, cu hopi gana pa traha. E dama a indica cu no obstante unda cada miembro di Staten ta sinta, nan tarea ta keda esey. “Hopi biaha hende ta lubida cu e rol cu Parlamento tin, ta hopi poderoso y esey ta e meta pa mustra, e cuater añanan nos dilanti”, Parlamentario Lopez-Tromp a reitera.
Diaranzon mes el a cuminza cu su rol di dirigi e prome reunion cu Comision Central y un reunion publico pa trata e topico di e retiro di e gobernantenan anterior y tambe e nombramento di e gobernantenan nobo.
Tambe den presentacion di e Gabinete Eman Dos, e dia aki mes nan a puntra riba e plan di gobierno y con Parlamento por yuda den esaki.


text:
Por aplica como boluntario diasabra durante IPA DAG
Preparacionnan ta den full swing pa e Hour of Code na Aruba pero mester di mas boluntario.
E reaccion di e scolnan cu e participacion na e “Hour of Code” tabata abrumador. Inscripcion a sera y ya e schedule ta casi full cla pa ehecuta e “Hour of Code den e siman di dia 5 pa 9 di december proximo.” E registracion pa scol participa si a sera, pero si tin scol cu kier hacie, no ta problema, numa nos no por yuda cu boluntarionan.”
Varios scol rond di Aruba lo participa den e movimiento mundial aki den cual pa un siman largo www.code.org lo yega na millones di studiante den mas di 180 pais via un ora di introducción na e sciencia di programa computer.
E scolnan cu a confirma nan participacion ta:
- Scol Basico Washington
- Colegio San Antonio
- Prinses Amalia Basis School
- Colegio Sagrado Curazon
- International School of Aruba
- De Schakel
- EPI
- Colegio Frere Bonifacius
- Scol Prepartorio pa Ofishi
- Reina Beatrix School
- John Wesley College
- Colegio San Augustin
Hour of Code ta tuma lugar e aña aki na Aruba den e siman di december 5 pa 9, 2016. Tur mucha lo haya un sticker y certificaat cu a participa. SETAR NV y Aruba Digital systems ta organis’e y ta wordo sosteni pa varios partnernan educativo pa hacie un realidad. Ya tin mas cu 850 studiante cu a confirma pa participa e anja aki na Aruba.
Pakico computer science?
Computer science ta fundamental. Tur studiante den e era awe por tin e oportunidad pa siña con pa crea tecnologia. E sciencia di computer ta cambiando tur industria riba nos planeta. E conocimento básico pa e sciencia aki tambe ta yuda e creatividad y habilidad pa resolve problema y prepara e studiante pa cualkier carera pa futuro.
E Hour of Code ta un ora di introduccion na e sciencia di computer. E plan di Hour of Code y e actividadnan ta yuda pa inspira studiantenan den diferente klas di Matematica, Historia, Ingles, y hopi mas. Despues di un ora e experiencia ta cu varios studiante ta desea di sigui.
Tanto studiantenan como educadornan por scohe for di un variedad di actividadnan cuminsando for di kleuterschool bai ariba. Por haci e actividadnan for di cualkier browser moderno, sea riba PC, laptop, Tablet/iPad of smartphone.
Tin interes pa participa como boluntario?
Boluntarionan cu ta desea di contribui y experencia e momento unico aki y haci un diferencia den bida di e hobennan por acudi na e siguiente session:
- IPA diasabra di 19 di november 19, 2016 (durante e IPA dag) di 11:00 am pa 12:00 am
Tambe por bisihita e Facebook page di Hour of Code y registra ey.


text:
Friday, June 13, 2014
FE Y OBRANAN
Ola, amigonan y amiganan! Ki memorianan Bicento y ami tin dje tempo cu algun di nos famianan di Canada a bishita nos! Aki nos ta comiendo cu algun di nan na ZEEROVER na Sabenta, hunto cu nos amigonan precioso, Stella y Sixto Feliciano! Sinta dilanti Stella y Sixto boso por mira mi sobrino Wayne y su esposa Bonnie. Wayne ta yiu-homber di mi ruman John cu cerca Senjor basta anjanan caba.
Nos ta comparti awe un Blog di siete anja pasa, scirbi na Canada, bibando na e Cas di Hende di Edad yama "Bethany Manor"! Gos'e, mientras nos ta sperandi Bicento conclui e mensahenan tocante e topico grandi den Scritura cu yama: E Evangelio. Ya nos a lesa dos, y lo siguiente lo ta # 3.
FE Y OBRANAN
Den e buki di Santiago 2:26, nos por lesa siguiente: “Pasobra mescos cu e curpa sin spirito ta morto asina tambe fe sin obranan ta morto.” Pa nos por comprende tocante un fe cu ta morto, nos mester compara otro Scrituranan. Efesionan 2:8-10, ta bisa nos lo siguiente: “Pasobra ta pa gracia boso ta salba, dor di fe, y esaki no ta for di boso mes, e ta e regalo di Dios. No pa medio di obranan, asina cu ni un por gaba. Pasobra nos ta e obra di Su man, crea den Cristo Jesus pa haci bon obranan, cualnan Dios a prepara padilanti pa nos haci.” Aki den Efesionan y den varios otro Scritura, nos ta wordo spierta cu salbacion ta pa gracia y cu e ta un donacion di Dios na nos den Cristo. Pero, mescos cu otro doctrinanan den Beibel, e doctrina tocante salbacion gratis of di regalo, por ser mal comprendi.
Un di e motibonan ta cu e palabranan manera: regalo, of don di Dios, of gracia, etc., facilmente por ser mal comprendi y troci. E berdad cu ta ensera den e doctrina di gracia y fe y regalo y salbacion ta: cu ningun hende por ricibi bida eterno dor cu e ta merece esey. Desde e prome hende Adam te awe, no a biba ningun persona cu a ricibi bida eterno como recompensa pa un bida sin pica. Scritura ta proba esey bes tras bes, di manera cu no ta keda lugar pa duda.
For di chikito aki na Antiyas, nos a wordo siña tocante “San” esaki y “San” esey, y asta cas y misa ta yen di imagennan y pinturanan di homber y mohenan cu ta wordo venera y asta adora como “Santonan”. Pero, pa e autoridad di e Palabra di Dios nos por declara awe, cu nunca a existi un persona cu no a peca; y asina merece bida eterno y wordo declara como un “Santo”. E unico persona cu a biba ariba e mundo aki sin haci pica, ta nos Señor y Salbador Jesus, e Cristo. Lesa sin falta: 1 Pedro 2:22-25.
Hende por pensa y bisa y rasona hopi cos, pero Scritura ta autoridad, pasobra e ta inspira pa Dios Su mes. Lesa 2 Timoteo 3:14-17. Y ta pa e autoridad di e Palabra di Dios cu mi por declara cu Jesus, e Yiu di Dios Haltissimo, ta e unico persona cu a biba den un curpa humano pa trinta y tres añanan sin comete un pica, y mentira no a wordo haya den Su boca. Y no esey so, ma tambe ta para scirbi cu El a wordo tenta den tur cos mescos cu nos pero tabata sin pica, y El a sufri ora cu E tabata wordo tenta. Lesa sin falta Hebreonan 2:14-18, y Hebreonan 4:14-16. Ta pa e motibo aki, amigonan, Scritura ta enfatisa bon cla lo siguiente: “No tin salbacion den ningun otro, pasobra no tin otro nomber duna na hende bou di cielo, dor di cual nos mester wordo salba.” Lesa esaki den bo mes Beibel den Echunan 4:12.
P’esey no ta existi ni un otro Santo, sino esunnan cu a repenti y kere den Señor Jesus pa pordon di picanan y bida eterno. Esakinan ta enclui Arubiano, Curasoleño y Boneriano, Venezolano, Colombiano, Chines, Africano, Canades, Mericano, Europeo, etc., etc. cu a tende e Evangelio, y cu yudansa di e Spirito di Dios a repenti y a obedece. Si encaso tin algun cu ta duda, mi ta combida bo pa lesa Revelacion 7:9-17. Sea sigur cu cada uno di esunnan cu ta menciona den e Scrituranan ey, ta personanan mescos cu ami y abo. Ta personanan di tur e nacionnan cu a tende e Evangelio y a kere di curason y a obedece.
Ma awor, kico ta e parti tocante obra, di cual Santiago ta enfatisa masha fuerte mes unda el a declara cu fe sin obra ta morto? Sin duda obra tin un parti importante den cada uno cu ta kere e Evangelio. Pero no lubida cu Efesionan 2:8.9 ta declara cu salbacion NO por ser obenti pa medio di obranan. Sinembargo mi ta admiti cu aki nos tin di haci cu awa hundo, y e ta facil pa causa confucion meimei rumannan den e fe. Y un di e motibonan cu por y ta confundi nos ta e palabra obranan.
Aki den Antiyas, for di tempo cu nos tabata mucha, nos a wordo siña tocante bon obranan. Y e “santonan” cu mi a menciona caba tabatin hopi di haci cu bon obranan y sacrificionan personal, y pa biba separa fo’i e mundo di pecadornan, etc. Esey NO ta loke Scritura ta siña nos. Y aki den Santiago mes, nos ta haya dos ehempel cu el a duna como ilustracion, esta; Abraham y Rahab e prostituta. E fe di Abraham a wordo proba dor di su echo di obediencia, Y e fe di Rahab a wordo demostra dor di su echu di a pone su bida na peliger, pa motibo di su fe den e Dios Israel. Lesa e bunita pida historia aki den e Buki di Josue 2:1-24.Pues nos por conclui cu fe sin accion of sin echu ta un fe inutil of morto. No ta basta pa bisa: Ami ta kere cu ta un Dios so tin. Ma e loke si ta necessario ta; pa nos kere y obedece e loke e Unico Dios aki ta bisa nos tocante Su Unico Yiu, nos Señor. Lesa 1 Juan 5: 9-12.
Posted by Verna at 9:44 PM No comments:
Subscribe to: Posts (Atom)